ישיבת מליאה, כנסת 23, פרוטוקול מספר 7, 2020-03-26 00:00

עמיר פרץ: שלום לכולם.

עמיר פרץ: אני פותח את הישיבה, ישיבה מיוחדת.

עמיר פרץ: היום יום חמישי, א' בניסן תש"ף, 26 במרץ 2020.

עמיר פרץ: אנחנו פותחים את הישיבה, ישיבה שכונסה לבחירת יושב-ראש הכנסת.

עמיר פרץ: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות היושב-ראש, הינני מתכבדת להודיעכם, כי הונחו היום על שולחן הכנסת, בהתאם לסעיף 73(א) לתקנון הכנסת, התקנות האלה: תקנות שעת חירום (נגיף הקורונה החדש – הגבלת פעילות) (תיקון), התש"ף

ירדנה מלר-הורוביץ: –2020 – החלטה מס' 19; תקנות שעת חירום (נגיף הקורונה החדש) (הרחבת סמכויות הפלבוטומיסטים), התש"ף

ירדנה מלר-הורוביץ: –2020 – החלטה מס' 922; תקנות שעת חירום (נגיף הקורונה החדש) (הארכת תוקף ודחיית מועדים), התש"ף

ירדנה מלר-הורוביץ: –2020 – החלטה מס' 4923; תקנות שעת חירום (נגיף הקורונה החדש) (דחיית מועדים בענייני תכנון ובנייה ותנאים למתן תעודת גמר), התש"ף

ירדנה מלר-הורוביץ: –2020 – החלטה מס' 4924; תקנות שעת חירום (מניעת כניסת מבקרים ועורכי דין למקומות מעצר ובתי הסוהר) (תיקון), התש"ף

ירדנה מלר-הורוביץ: –2020 – החלטה מס' 4925; תקנות שעת חירום (נתוני מיקום) (תיקון), התש"ף

ירדנה מלר-הורוביץ: –2020 – החלטה מס' 4926; תקנות שעת חירום (דיוני ועדות שחרורים), התש"ף

ירדנה מלר-הורוביץ: –2020 – החלטה מס' 4928; תקנות שעת חירום (נגיף הקורונה החדש) (דיוני הוועדה לעיון בעונש), התש"ף

ירדנה מלר-הורוביץ: –2020 – החלטה מס' 4929.

ירדנה מלר-הורוביץ: תודה.

עמיר פרץ: אזרחי ישראל, קיבלתי על עצמי משימה חשובה מאין כמותה בשעת משבר חוקתי שצריך לקצר אותו ככל האפשר.

עמיר פרץ: בג"ץ הסמיך אותי לנהל ישיבה זו וכך אני פועל, בהערכה ומלוא הכבוד לבית המשפט העליון בישראל, שכל פגיעה בו אינה רק החלשתו, אלא בראש ובראשונה החלשתה של הדמוקרטיה הישראלית.

עמיר פרץ: עוצמתה של הדמוקרטיה – כאשר מעת לעת, בדרך של בחירות דמוקרטיות, הרוב עובר מצד לצד.

עמיר פרץ: אנו חייבים להגן על עקרון שלטון הרוב, שהתוקף המוסרי שלו להתקיים כרוב הינו גם ההגנה על המיעוט.

עמיר פרץ: חברי הכנסת, כבוד השר, חבריי חברי הכנסת שנמצאים במקומותיהם, רק בהתנהלות כזאת נוכל להמשיך ולשמור על עוצמתה של הדמוקרטיה ועל הלב הפועם שלה.

עמיר פרץ: עקרון הפרדת הרשויות הוגדר על ידי הפילוסוף הצרפתי מונטסקיה במאה ה-18, אך יושם כבר שנים קודם ביוון העתיקה.

עמיר פרץ: הפרדה בין הרשות המחוקקת, הרשות השופטת והרשות המבצעת נועדה ליצור מערכת של איזונים ובלמים במטרה למנוע מגורם יחיד במדינה כוח מוחלט.

עמיר פרץ: שיטה זו אומצה על ידי משטרים דמוקרטיים רבים בעולם כולו, לרבות בארצות הברית, וכמובן בישראל, והיא מהווה יסוד ראשון במעלה במשטר הדמוקרטי.

עמיר פרץ: חברותיי וחבריי חברי הכנסת, אני יושב לשעה קצרה על כס היושב-ראש מתוקף מעמדי כוותיק חברי הכנסת, שבה אני מכהן כבר 32 שנים ברציפות.

עמיר פרץ: הייתי שותף למצבים פרלמנטריים סבוכים מאוד, אבל תמיד הרגשתי שאני חלק מדמוקרטיה מפוארת, חזקה ומתפקדת – דמוקרטיה שהכילה מאבקים בין-עדתיים, שהכילה מאבקים בין דתיים לחילונים, שהכילה מאבקים בין קהילות שונות, הכילה עליות שונות שהגיעו מכל קצווי תבל, הכילה השלכות של מלחמות שנויות במחלוקת, הכילה מהלכים מדיניים דרמטיים.

עמיר פרץ: כל ההכרעות היו בהצבעות של רוב ומיעוט.

עמיר פרץ: חברותיי וחבריי חברי הכנסת, האלימות הפוליטית כותבת בימים אלו את הכתובת על הקיר.

עמיר פרץ: אני הייתי כאן בימים שלפני ואחרי הירצחו של ראש הממשלה יצחק רבין.

עמיר פרץ: אני זוכר את המבטים היוקדים של חברי הכנסת לפני הרצח, אך אני גם זוכר את פניהם של חברי הכנסת בימים שאחרי – חפויים והמומים.

עמיר פרץ: חברי הכנסת מהמרכז-שמאל המשיכו לפעול אז רק במסגרות הדמוקרטיות.

עמיר פרץ: אני חושש כי ימים נוראים כאלה עלולים לחזור, ואנחנו לא נוכל לומר "לא ראינו, לא שמענו".

עמיר פרץ: אני זוכר גם ימים אחרים, ימים של איפוק כמעט הירואי של חברי הכנסת מהימין, שאצרו בתוכם זעם ותסכול אדיר כאשר התנגדו לתוכנית ההתנתקות מעזה, ובכל זאת המשיכו וקיבלו על עצמם את ההכרעה הדמוקרטית.

עמיר פרץ: אני חושש כי איבדנו את האיפוק, ושוב אנו דוהרים אל מחוז האלימות.

עמיר פרץ: עכשיו עלינו לעצור, בחריקת בלמים מהדהדת, את ההידרדרות.

עמיר פרץ: אנחנו צריכים לקבל על עצמנו את הדמוקרטיה – הכללים, החוקים והאיזונים במלואם – ולנהוג בנורמות וערכים דמוקרטיים, כי הצורך להגן על בתי המשפט ולקיים את פסק דינם הוא העיקרון שימנע את ההידרדרות אל המדרון החלקלק של אנרכיה שסופה מי ישורנו.

עמיר פרץ: במבט היסטורי, גם אם תיפול שגגה מתחת ידם של שופטי העליון בהחלטה זו או אחרת – וזה יכול לקרות, כי גם שופטי העליון הם בני אדם – עדיין יש לדמוקרטיה את היכולת לתקן זאת; אך הפרת החלטות וצווים חלוטים של הרשות השופטת על ידי הרשות המחוקקת היא המתכונת לריסוקה של הדמוקרטיה ומיטוט אדני החוק, חוק המשטר והממשל במדינתנו.

עמיר פרץ: אזרחי ישראל, דווקא בימים אלו שבהם אתם מסוגרים בבתיכם, אתם ראויים לכך שהנבחרים שלכם מכל הסיעות יפעלו עבורכם מבוקר עד ערב ושאתם תחושו כי אנו שמים בצד כל סוגיה שאינה דחופה ומתמקדים בנושא החשוב ביותר, שהוא המאבק בהתפשטות נגיף קורונה, שאם לא נגיף אותו הוא יגיף אותנו, יגבה מאיתנו חיים רבים ויגרום לקריסה כלכלית וחברתית.

עמיר פרץ: ימים אלה הם ימים שיטביעו חותם אדיר על ההיסטוריה של העולם כולו.

עמיר פרץ: טלטלה עזה וחסרת תקדים פוקדת תבל ומלואה.

עמיר פרץ: דפוסי החיים שלהם הורגלנו עשרות שנים מתרסקים לנגד עינינו ומוגדרים מחדש.

עמיר פרץ: חייהם, הרגליהם ומנהגיהם של מיליארדי אנשים שונו לבלי הכר.

עמיר פרץ: העולם עומד מלכת, נבוך, משתאה, מחפש מוצא; טיסות מתבטלות, מלונות מתרוקנים, מפעלים מושבתים, הרכבות והאוטובוסים דוממים; בני משפחה מופרדים זה מזה; שכירים מאבדים את משרותיהם ועצמאים נותרים ללא אפשרות להתפרנס ולהרוויח את לחמם.

עמיר פרץ: והקורונה אינה מבחינה בין עמים, גזעים, תרבויות וצבעים; היא תוקפת במזרח ובמערב, בצפון ובדרום; היא פוגעת בפועלים, במנהלים, בעשירים, בעניים, בפשוטי העם, בנסיכים ובמלכים – למרבה הצער גם ברופאים, באחיות, במטפלים ובמטופלים.

עמיר פרץ: גם עשירים ושועי הארץ לא יוכלו לקנות תרופה וחיסון כנגדה.

עמיר פרץ: אי-אפשר לטוס לארץ אחרת כדי להימלט ממנה.

עמיר פרץ: הקורונה פוסקת דין אחד לכולם.

עמיר פרץ: אני פונה לראש הממשלה, שמנווט את הספינה בימים אלה במים סוערים: יש לנו עם חזק שנתן וייתן הכול ועומד לצידה של המדינה בכל מבחן, אך זו השעה שהמדינה צריכה לעמוד לצידו של האזרח.

עמיר פרץ: צריך להפסיק עם שיטת הסלאמי של עוד החמרה ועוד החמרה, של עוד הטבה ועוד הטבה.

עמיר פרץ: הכול מעט מדי ומאוחר מדי.

עמיר פרץ: אם דרושות החלטות אמיצות, גם אם הן מגבילות מאוד, צריך לקבל אותן, ובאותה נשימה צריך לפתוח את היד הקפוצה ולתת לשכירים ולעצמאים את הסיוע הנדרש.

עמיר פרץ: הגשתי תוכנית מפורטת, ואעביר אותה לגורמים המוסמכים בכנסת ובממשלה.

עמיר פרץ: יש עיקרון חשוב בה.

עמיר פרץ: אני פונה לראש הממשלה: אדוני ראש הממשלה, בואו תוותרו על הביורוקרטיה.

עמיר פרץ: תנו הוראה לכל המעסיקים בישראל לשלם 90% משכר העובדים על פי התשלומים לפני המשבר, והממשלה תשפה את המעסיקים לאחר מכן.

עמיר פרץ: אין שום יתרון בשליחת מאות אלפי אזרחים, אולי מיליון בקירוב, לביטוח הלאומי.

עמיר פרץ: כנ"ל לגבי העצמאים, שלהם צריך לשלם על פי היקף המחזור שלהם, ושלטונות מס רכוש יבצעו את ההתחשבנות מולם באותה מיומנות המופעלת בפיצוי על נזקים בעוטף עזה.

עמיר פרץ: בגלל החג הקרב ובא הביטוח הלאומי צריך לשלם לכל מקבלי הקצבאות 6,000 שקל מענק נוסף על הקצבה המגיעה להם; כך יוכלו לשרוד את התקופה הזאת.

עמיר פרץ: חברותיי וחבריי חברי הכנסת, אני שומע שינוי גדול בטונים שמושמעים על ידי ראשי המשק ומומחים לכלכלה: לא עוד הפרטה בכל מחיר; לא עוד הרעבת האיש השמן; לא עוד ייבוש המערכות החברתיות.

עמיר פרץ: כן, כולם מבינים היום שאנו משלמים מחיר כבד על שחיקת מערכת הבריאות, על הזנחה רבת-שנים, ואנו מתביישים במקום הנחות והעלוב כל כך שאליו הגענו בהשוואה למדינות העולם החופשי.

עמיר פרץ: אבל ייתכן שמעז יצא מתוק, כי דווקא מתוך המצוקה אנו רואים את הסולידריות החברתית, הערבות ההדדית – מילים שמזמן לא שמענו מהדהדות בכל עבר, כן, אותן מילים שנרמסו על ידי הקפיטליזם החזירי בעשור האחרון.

עמיר פרץ: היד הנעלמה נעלמה ואיננה, ועכשיו אנו מחזקים את היד החשופה.

עמיר פרץ: זו היד הממשלתית שצריכה להתערב בכל מה שמשותק או עדיין זז במדינת ישראל.

עמיר פרץ: מתוך המצוקה אנו רואים איך צוותי ההצלה והצוותים הרפואיים מבכים על חייו של כל אזרח.

עמיר פרץ: אנו רואים איך הצוותים, יהודים וערבים, דתיים וחילונים, עובדים יום ולילה כתף אל כתף.

עמיר פרץ: זו העת לקרוא לכל אזרחי ישראל להפסיק להיגרר להסתה ולגזענות, להפסיק את שנאת החינם.

עמיר פרץ: גם כאן בכנסת, מתוך 120 חברי כנסת יש שני רופאים, שניהם ערבים – עבאס מנסור מרע"מ ואחמד טיבי, המוכר כל כך לאזרחי ישראל.

עמיר פרץ: לצערי הרב, הסתננו אמירות פוגעניות בעלות גוון גזעני כנגד אזרחי המדינה הערבים.

עמיר פרץ: הגיע הזמן לחשבון נפש ולחישוב מסלול מחדש; הגיע הזמן שהרוב היהודי בישראל יתייחס לאזרחים הערבים כשותפים, אזרחים שווי זכויות במדינה שלנו; הגיע הזמן לחדול מאפליה והכתמה של הציבור הערבי; הגיע הזמן להפסיק את פסילת החרדים בישראל.

עמיר פרץ: גם הנבחרים הערבים וגם החרדים הם נציגים לגיטימיים בבית הזה.

עמיר פרץ: כולם ראויים להיות חלק מהקואליציה וכולם לגיטימיים לשרת את המדינה מהאופוזיציה.

עמיר פרץ: זו העת לתהליך ריפוי בתוך החברה הישראלית.

עמיר פרץ: זה הרגע להביט אל גבולותיה השקטים באופן יחסי בדרום ובצפון ולהפנים כי אויב משותף כמו הקורונה מייצר אסטרטגיה חדשה, וייתכן כי בחלוף הקורונה נמצא מספיק אינטרסים משותפים שייצרו תהליכים מדיניים שלא ידענו בעבר.

עמיר פרץ: ואם זה נכון שם זה נכון עוד יותר כלפי הרשות הפלסטינית ביהודה ושומרון וברצועת עזה.

עמיר פרץ: חבריי חברי הכנסת, בימים שבהם המנהיגות הפוליטית מבקשת אחדות עלינו להבין לעומקה את משמעות האחדות.

עמיר פרץ: אחדות היא מילת קסם שכולנו אוהבים להשתמש בה, אך האחדות מתבטאת במגוון דרכים ובמגוון משמעויות: אחדות המטרה, אחדות המעשה, אחדות המחשבה, אחדות הדעה, אחדות לאומית, אחדות שלטונית, אחדות פוליטית.

עמיר פרץ: אחדות פוליטית איננה חיבור מספרים רק לשם השבעת ממשלה.

עמיר פרץ: בעיניי, בהתלבטות מה חשוב יותר, אחדות פוליטית או אחדות המעשה, אחדות המעשה חשובה יותר, וניתן לקיים אותה למרות המשבר הפוליטי.

עמיר פרץ: חברות וחברים חברי הכנסת, אזרחי ישראל, ההיסטוריה זימנה לנו כמה משברים גם יחד: משבר הבריאות, משבר כלכלי וחברתי, משבר חוקתי, משבר שלטוני ומשבר פוליטי.

עמיר פרץ: אך משברים יכולים לייצר גם הזדמנויות, ואני מקווה שבעזרת השם נעבור את המשבר, ואינשאללה, נדע להפוך אותו להזדמנות.

עמיר פרץ: תודה רבה לכולם.

עמיר פרץ: אני עכשיו מודה לכל מי שסייע לי להכין את הישיבה הזאת.

עמיר פרץ: אני רוצה לעבור לסדרי ההצבעה לבחירת היושב-ראש הקבוע.

עמיר פרץ: אנחנו קוראים לדיון, ואני מזמין את ראשוני המתדיינים.

קריאה: קודם אתה צריך להציע במליאה.

עמיר פרץ: הצענו.

עמיר פרץ: הציגו לנו מועמדים.

עמיר פרץ: בסדר.

עמיר פרץ: בפנינו כרגע מועמד אחד – חבר הכנסת בנימין גנץ.

עמיר פרץ: חבר הכנסת אבי ניסנקורן, אם ברצונך להציג אותו אנחנו נשמח.

אברהם (אבי) ניסנקורן: אני מציג את בני גנץ, יושב-ראש כחול לבן, מנהיג כחול לבן, כמועמד לתפקיד יושב-ראש הכנסת.

עמיר פרץ: תודה רבה לך, אדוני.

אברהם (אבי) ניסנקורן: תודה רבה, עמיר.

עמיר פרץ: תודה רבה לך.

עמיר פרץ: אנחנו נעבור לסדר הדוברים.

עמיר פרץ: עכשיו מרב מיכאלי, איציק שמולי – מי שנמצא מהם יכול להיכנס.

עמיר פרץ: כמה זמן עומד לרשות כל אחד?

עמיר פרץ: שלוש דקות?

אדוני היושב-ראש.

עמיר פרץ: כן, אדוני.

עמיר פרץ: מיהו?

רק להגיד לך יישר כוח.

אין איש ממלכתי ומוסכם יותר ממך.

עמיר פרץ: אני מודה לך.

אני בחוץ.

עמיר פרץ: מי הדוברים?

עמיר פרץ: מי מהדוברים נמצא?

עמיר פרץ: מרב מיכאלי, בבקשה, מוזמנת.

עמיר פרץ: שלוש דקות לרשותך, גברתי.

מרב מיכאלי: תודה רבה, אדוני היושב-ראש.

מרב מיכאלי: אני רוצה לפתוח בברכות ליושב-ראש הכנסת המיועד, בני גנץ.

מרב מיכאלי: ברכות.

מרב מיכאלי: הצטרפת, אתה והחבר גבי אשכנזי – אתם תהיו חברים בממשלת הנאשם בנימין נתניהו.

מרב מיכאלי: ברכות.

מרב מיכאלי: הצטרפתם לרשימה הארוכה-ארוכה של אנשים שהאמינו לנתניהו – ואיפה הם היום?

מרב מיכאלי: איפה הם היום?

מרב מיכאלי: בני גנץ וגבי אשכנזי, באמת, בשביל מה?

מרב מיכאלי: בשביל מה שיגעתם מדינה שלמה במשך שנה?

מרב מיכאלי: הרי להיות שרים אצל ביבי יכולתם כבר קודם.

מרב מיכאלי: שני הדברים היחידים שהשתנו מאז שהודעתם על הקמת כחול לבן זה שביבי כבר לא חשוד אלא נאשם, ומה שעוד השתנה זה שאתם נשבעתם שוב ושוב שאתם לא תשבו תחתיו.

מרב מיכאלי: אתם באמת חושבים שתצליחו לשנות משהו, לבלום משהו?

מרב מיכאלי: באמת, בני גנץ, גבי אשכנזי, לא ראיתם מה קרה למשה כחלון, לאהוד ברק, אפילו לשותפים שלכם, לפיד ובוגי?

מרב מיכאלי: כל אלה התרסקו עוד לפני שהוא היה נאשם בשוחד; עוד לפני שלא הייתה לו שום בעיה להפר צו של בית המשפט העליון; עוד לפני שהוא הוציא תקנות באמצע הלילה שמונעות את המשפט שלו; עוד לפני שהוא הוציא תקנות שמאפשרות לו לעקוב אחרי כל אזרחית ואזרח, לראות עם מי הם דיברו בטלפון, בשביל להשאיר את נתניהו בשלטון לנצח – או במקרה שלך, בני גנץ, לפרוץ לטלפון שלך, להקליט, לרגל בכל דרך שהיא.

מרב מיכאלי: זה מה שהשתנה מאז שגררתם את ישראל לעוד בחירות ועוד בחירות.

מרב מיכאלי: להיות שרים אצל ביבי יכולתם כבר קודם.

מרב מיכאלי: לא חבל?

מרב מיכאלי: למען הסר ספק, שלא יהיה לכם ספק, אין שום אחדות עם הנאשם מבלפור ועם עושי דברו, שמחריבים את מדינת ישראל – והם מחריבים את מדינת ישראל.

מרב מיכאלי: יש רק הפקרה מוחלטת של המדינה הזאת באחת השעות הכי קשות שלה.

מרב מיכאלי: עכשיו, באמת, בשביל להילחם בקורונה לא צריך אותך, בני גנץ, בממשלה, וגם לא אותך, גבי אשכנזי.

מרב מיכאלי: אתכם צריך בממשלה בשביל להלבין את הנאשם, בשביל לרסק את מערכת המשפט, בשביל למנוע את המשפט שלו.

מרב מיכאלי: בשביל זה הוא צריך אתכם בממשלה.

מרב מיכאלי: ככה אתם תמצאו את עצמכם שם.

מרב מיכאלי: עכשיו מה?

מרב מיכאלי: באמת מדהים.

מרב מיכאלי: כשאתה תושבע לתפקיד, בני גנץ, כשתושבע הממשלה הזאת, תשב כאן נשיאת בית המשפט העליון – – –

עמיר פרץ: חבר הכנסת מיקי זוהר, אני מאוד מבקש – אנחנו מעטים כאן.

עמיר פרץ: אתם יכולים לצאת החוצה ולהתייעץ.

עמיר פרץ: תודה.

מרב מיכאלי: כשאתה תושבע לממשלה תשב כאן נשיאת בית המשפט העליון ברגע שאמור להיות חגיגי.

מרב מיכאלי: איך תסתכל לה בעיניים?

מרב מיכאלי: אתה, המפלגה שלך, שבינתיים התפרקה לך עוד לפני שהושבעה ממשלה, עוד לפני שחתמת – אולי כבר חתמת, אבל מצד שני גם מופז חתם – המפלגה שלך הגישה את העתירה שנתניהו ואדלשטיין ביזו את בית המשפט על ההחלטה שלו בעניינה.

מרב מיכאלי: איך תסתכל לנשיאת בית המשפט העליון בעיניים, בני גנץ?

מרב מיכאלי: או גבי אשכנזי.

מרב מיכאלי: גם שאלה יפה.

מרב מיכאלי: כן, אני רוצה להזכיר לכם, בני גנץ וגבי אשכנזי: השבוע נלחמו ישראליות וישראלים רבים.

מרב מיכאלי: אנחנו נלחמנו כאן בכנסת, אבל הרבה מאוד ישראליות וישראלים יצאו לרחובות, אנשים שהצביעו לכם, שתמכו בכם, שהאמינו לכם, שנתנו לכם את הכוח להחליף את הנאשם מבלפור.

מרב מיכאלי: הם נאבקו כדי לשמור על הדמוקרטיה שלנו.

מרב מיכאלי: ומה אתם עושים?

מרב מיכאלי: אתם הולכים ומקימים לו ממשלה.

מרב מיכאלי: אתם תקימו את ממשלת הנאשם מבלפור.

מרב מיכאלי: כן, רצית להיות יצחק רבין, בני גנץ.

מרב מיכאלי: אתה מזכיר לי רמטכ"ל אחר: שאול מופז – איש יקר, איש מקסים, רב-זכויות, רמטכ"ל מצוין, באמת, אבל קריקטורה פוליטית; איש שנמעך על ידי בנימין נתניהו ונעלם.

מרב מיכאלי: אתה תסיים כמוהו, כמו אבי גבאי, כמו כל האחרים שהאמינו לנתניהו.

מרב מיכאלי: הדבר הנורא הוא שזה יקרה על חשבון אזרחיות ואזרחי מדינת ישראל, אלה שהצביעו לך ואלה שלא הצביעו לך.

עמיר פרץ: תודה רבה, גברתי.

מרב מיכאלי: ברשותך, אדוני, משום שאי-אפשר לקום ולצאת מהמליאה, אני מודיעה שאני אחרים את ההצבעה הזאת.

מרב מיכאלי: תודה רבה.

עמיר פרץ: תמר נמצאת באולם?

עמיר פרץ: תמר זנדברג, בבקשה.

עמיר פרץ: חברת הכנסת זנדברג.

תמר זנדברג: עופר כסיף לפניי.

עמיר פרץ: אוקיי.

עמיר פרץ: בבקשה, חבר הכנסת עופר כסיף, תעלה.

עמיר פרץ: בבקשה, חבר הכנסת כסיף.

עופר כסיף: אדוני היושב-ראש, חברי הכנסת, אני רוצה להתחיל ברשות

עופר כסיף: כם מציטוט של ז'בוטינסקי.

עופר כסיף: ז'בוטינסקי כתב ב-1931 מאמר שנקרא "על הבוז".

עופר כסיף: והוא כותב כך: "ישנם אישים, שהדיון עליהם – – – הוא בהחלט כבוד בשבילם, שאין הם ראויים לו כלל – – – לפעמים מתחילה אישיות זו או אחרת למלא פתאום תפקיד כל כך גדול, עד שהציבור אומר: משמע הדבר, שהאדם מעניין.

עופר כסיף: אין זה משמע הדבר כלל.

עופר כסיף: לעיתים קרובות קורה, שחלל ריק תופס שטח גדול".

עופר כסיף: לצערי הרב אנחנו רואים היום דוגמה של חלל ריק שהולך לגרום לנזק גדול.

עופר כסיף: למעלה משנה אין ממשלה.

עופר כסיף: מאז אפריל שנה שעברה אומרים לנו ברשימת כחול לבן לגווניה שהם רוצים להוות חלופה לממשלת הגזע של נתניהו.

עופר כסיף: והיום זוחלים כמו זחל לתוך ממשלה – שמה היא מציעה?

עופר כסיף: מי זה נתניהו וחבר מרעיו?

עופר כסיף: מה הם עשו בעשור האחרון, ובעיקר בשנה האחרונה?

עופר כסיף: אותו נתניהו, הגזען הארור, שיוצא נגד 20% מהציבור של האזרחים, שיוצא נגדנו ונגד נציגי 20% מהאזרחים ומעלה, משמיץ אותנו, קורא לנו תומכי טרור, כשהוא יודע שהוא משקר במצח נחושה, שמשפיל, שמשמיץ אישית, כולל את זה שזוחל אליו היום.

עופר כסיף: מה הוא עשה לפני חודש?

עופר כסיף: אמר שגנץ אדם לא שפוי; הוציא שלטי רחוב עם תמונות שלנו יחד עם גנץ וקרא לנו תומכי טרור – כן, גם לגנץ.

עופר כסיף: והיום הוא הולך אליו.

עופר כסיף: איזו לגיטימציה?

עופר כסיף: למי אתה נותן לגיטימציה?

עופר כסיף: אדם שיש כנגדו שלושה כתבי אישום, שפעל בצורה שפלה, מנוולת, נכלולית, בעזרת כלבלביו, כדי שהמשפט שלו לא ייפתח במועד.

עופר כסיף: אליו אתה זוחל וגורר את כל המדינה?

עופר כסיף: לאסון?

עופר כסיף: אדם שרק אתמול נתן הוראה ליושב-ראש הכנסת להפר צו של בג"ץ – אליו אתה הולך?

עופר כסיף: אתמול אתה וחבריך יצאתם נגד העוולה הזאת, ואליו אתה היום הולך?

עופר כסיף: בשביל מה?

עופר כסיף: בושה וחרפה.

עופר כסיף: לפני כמה שנים היה פה בטקס של חלוקת פרס רוטשילד, נאם פה פרופ' ליניאל, והוא אמר את הדברים הבאים: אנחנו מעדיפים להסיט את מבטינו הצידה, ומתקשים מאוד לזהות דברים איומים שמתרחשים ממש מתחת לאפינו.

עופר כסיף: אבל זכרו שמי שלא לומד מההיסטוריה, נגזר דינו לחזור עליה.

עופר כסיף: בכל טקסט היסטורי שתקראו על הפשיזם תמצאו תובנה אחת חוזרת ונשנית: הפשיזם הצליח בדיוק באותם המקומות שבהם האנשים ההגונים – מייד אני מסיים – לא מצאו בעצמם את תעצומות הנפש לעמוד כנגדו, מתוך עצלות, רפיון או סתם פחדנות.

עופר כסיף: אם תקראו את ספרי ההיסטוריה תמצאו שכל מיני פוליטיקאים סבירים, לכאורה, השלו את עצמם שהם יוכלו לרכוב למחוז חפצם על גבו של הנמר הפשיסטי.

עופר כסיף: אין צורך לומר שללא היסוס או עיכוב, בבוא הרגע המתאים, הנמר הזה טרף גם אותם.

עופר כסיף: משפט אחרון, אדוני.

עופר כסיף: אני מתריע ומזהיר את גנץ, חבריו, וגם את אנשי מפלגת העבודה – שאני מבין שמתכוננים או להצביע בעד או להימנע או להיעדר – אני מזהיר ומתריע פה: אתם רוכבים על נמר פשיסטי, והוא יטרוף גם אתכם בסוף.

עופר כסיף: תתעוררו.

עמיר פרץ: תודה לאדוני.

עמיר פרץ: מי עכשיו נמצא?

עמיר פרץ: אם לא, אנחנו נקרא למי שנמצא באולם – או שיש מי שמחכה.

עמיר פרץ: מנסור עבאס?

עמיר פרץ: למה לא מכניסים – – –

קריאה: כי הוא הגיע באיחור, ואנחנו התרענו על זה שהרשימה מתקדמת מהר.

עמיר פרץ: אז חברת הכנסת תמר זנדברג יכולה?

עמיר פרץ: חברת הכנסת תמר זנדברג, רוצה?

עמיר פרץ: תעלי, בבקשה.

עמיר פרץ: להכניס אותו שימתין פה, כל אחד – שימתין פה.

עמיר פרץ: בבקשה, גברתי, שלוש דקות לרשותך.

תמר זנדברג: בני גנץ, בני גנץ, תסתכל לנו בעיניים.

תמר זנדברג: רימית והולכת שולל מיליוני מצביעים שהבטיחו, יחד איתך, בהובלתך, ללכת לממשלה אחרת, להציע אלטרנטיבה למדינת ישראל.

תמר זנדברג: בשביל מה עשית את זה – בשביל להיות ראש ממשלה או בשביל לסיים בתור שטיח לנאשם בשוחד, למסית ולגזען?

תמר זנדברג: אנחנו עומדים כאן המומים כבר שעה, מנסים לעכל את עומק הרמייה, את גודלה של הולכת השולל ואת החרפה שהמטת היום לא רק על מיליוני המצביעים של כחול לבן, לא רק על מיליונים של מצביעים בגוש הדמוקרטי, שבעמל רב חברו יחד כדי להציע אלטרנטיבה צודקת ושוויונית ודמוקרטית למדינת ישראל – כזאת שלא מפלה בין אזרח לאזרח, כזאת שחותרת לדרך אחרת, כזאת שכן מסלקת מהשלטון את העוולות שראינו כאן

תמר זנדברג: במשך עשר שנים, וחמש שנים, ושנתיים, ושנה.

תמר זנדברג: מה עשית, בני גנץ?

תמר זנדברג: איך עשית את זה למיליוני מצביעים שהלכו אחריך?

תמר זנדברג: אני רוצה להבהיר כאן בצורה ברורה שלא עולה על דעתי, על דעת מרצ, ואני מאוד מאוד מקווה שעל דעת אף אחד בגוש הדמוקרטי הזה להיכנס לממשלה כזאת, ולא עולה על דעתנו להיות חלק מהחרפה הזאת שבני גנץ ממיט היום עלינו.

תמר זנדברג: בני גנץ, יכולת לבחור בין ממשלה בראשותך לבין חרפה.

תמר זנדברג: בחרת ממשלה של המושחת, הנאשם, המסית והמדיח, ותקבל חרפה.

תמר זנדברג: אבל לצערנו החרפה היא לא רק שלך; היא חרפה עליך, היא חרפה על הפוליטיקה הישראלית, היא חרפה על כל הגוש הדמוקרטי והיא חרפה על מדינת ישראל.

תמר זנדברג: אבל החדשות הטובות, חברים יקרים – ואני רואה כאן חברים, איכשהו יצא חברים יהודים וערבים, במתי המעט שהאולם הזה יכול להכיל בימים המשונים והמוזרים האלה – החדשות הטובות הן שממשלה אחרת בוא תבוא.

תמר זנדברג: בני גנץ לא יהיה בה, אבל הרבה הרבה לפני שבני גנץ יישכח כקצף, כאדווה חולפת על פני המים של הפוליטיקה הישראלית, אנחנו נעשה את זה ונביא ממשלה ושלטון וממשל דמוקרטי אזרחי שוחר שלום וצדק ושוויוני למדינת ישראל, וזה יהיה היום שנוכל כולנו לשכוח את היום הזה ולזכור ימים טובים יותר.

תמר זנדברג: תודה.

עמיר פרץ: תודה, גברתי.

עמיר פרץ: עכשיו אני מזמין את חבר הכנסת מנסור עבאס.

עמיר פרץ: בבקשה.

מנסור עבאס: אדוני היושב-ראש, כנסת נכבדה, קודם כול מזל טוב, עמיר.

מנסור עבאס: ברכות.

מנסור עבאס: הציבור הערבי, החברה הערבית, בחרה ברשימה המשותפת כדי שתייצג את האינטרסים של החברה הזאת.

מנסור עבאס: לאורך שנים פסלו אותנו, ויש מי שטוען שפסלנו גם את עצמנו.

מנסור עבאס: הדירו אותנו, ויש מי שאומר שגם אנחנו הדרנו את עצמנו בעצם זה שלא יזמנו או לא הסכמנו להצעות שמלכתחילה לא נתנו תשובות הולמות לצרכים של החברה שלנו.

מנסור עבאס: הרשימה המשותפת יצאה לדרך שבה היא אומרת בצורה חד-משמעית: אנחנו כן רוצים להיות שותפים וכן רוצים להיות משפיעים על קבלת ההחלטות.

מנסור עבאס: אף פעם לא אמרנו ולא שאפנו להיות חלק מהממשלה, מכל ממשלה.

מנסור עבאס: אמרנו שבדרך להרכבת ממשלה אנחנו כן יכולים להיות שותפים: נשפיע על קווי היסוד, נעלה דרישות, ובהתאם למה שאנחנו נקבל ובהתאם להשפעה שלנו אז אנחנו נחליט אם לתמוך או לא.

מנסור עבאס: זו הדרך החדשה שהציגה הרשימה המשותפת.

מנסור עבאס: חשבנו שזה הזמן להתקדם עוד צעד ולהציג אלטרנטיבה חדשה לא רק לחברה הערבית אלא גם לחברה הישראלית בכלל.

מנסור עבאס: לצערנו, הכיוון שאליו מתפתחים העניינים בינתיים לא משרת את הקו שאנחנו מדברים עליו, ולכן, כרשימה המשותפת, אנחנו לא יכולים להיות חלק מהמהלך הנרקם – לא רק כי לא שיתפו אותנו ולא הביאו בחשבון את העמדות שלנו ואת האינטרסים או הדרישות שאנחנו מעלים, אלא בעצם זה שאנחנו לא יכולים לתת יד להמשך מדיניות של הדרה, של פסילה של חברה שלמה, של האשמות שווא של נציגי החברה הערבית שהם תומכי טרור.

מנסור עבאס: לכן, ההחלטה של הרשימה המשותפת תהיה בהתאם לעמדה זו.

מנסור עבאס: אנחנו נמשיך לשרת את הציבור בכלל, וגם את הציבור – ובוודאי את הציבור ששלח אותנו לבית הזה.

מנסור עבאס: אנחנו ניאבק על העקרונות, נשמור על הערכים שאנחנו מייצגים ושהחברה ערבית מייצגת ונשאף להיות חלק מאלטרנטיבה אמיתית, ערכית, שתעבוד לטובת הציבור בכלל והציבור הערבי בפרט.

מנסור עבאס: תודה, אדוני היושב-ראש.

עמיר פרץ: תודה, אדוני.

עמיר פרץ: אני מזמין את חבר הכנסת אנטאנס שחאדה.

עמיר פרץ: בבקשה.

אנטאנס שחאדה: אדוני היושב-ראש, חבריי חברי הכנסת, תרשו לי להפנות את הנאום הקצר הזה למצביעים שלנו, לאוכלוסייה הערבית שרואה אותנו עכשיו על המסכים.

אנטאנס שחאדה: לרשימה המשותפת לא היו אף פעם אשליות שאנחנו מתקרבים או אפילו נכנסים או עדים למשהו חדש במדינה.

אנטאנס שחאדה: אף פעם לא היו לנו אשליות לגבי מה הכוונות או מה המטרות או מה המצע של המפלגות הציוניות בכנסת, ובתוך זה גם כחול לבן.

אנטאנס שחאדה: לא היו לנו אשליות אף פעם על חשיבות שימור היתרון או היתרונות של האוכלוסייה היהודית על האזרחים הערבים במדינה, שימור הפריבילגיות של האוכלוסייה היהודית על האוכלוסייה הערבית, שימור הסטטוס השונה של האוכלוסייה היהודית לעומת האוכלוסייה הערבית, ובין היתר גם כלפי מפלגות ערביות.

אנטאנס שחאדה: לא רצו שנהיה מפלגות שוות ערך במערכת הפוליטית לשאר המפלגות, כי זה אומר בהכרח שיש שוויון או צריך להיות שוויון גם בין האזרחים.

אנטאנס שחאדה: לא ייתכן מצב שיש שוויון בין המפלגות ואין שוויון בין האזרחים.

אנטאנס שחאדה: כולם בחרו לשמר המצב הקיים של אי-שוויון, אי-שוויון בין המפלגות, כדי לשמר גם את האי-שוויון בין האזרחים.

אנטאנס שחאדה: כאשר המלצנו על כחול לבן להרכיב את הממשלה לא היינו תמימי דעים בקרב הרשימה המשותפת, כי אנחנו ידענו והפנמנו את מצב האוכלוסייה שלנו.

אנטאנס שחאדה: המצביעים שלנו אומרים: אנחנו לא רוצים להשאיר את המצב הקיים, רוצים לשנות את המצב הקיים.

אנטאנס שחאדה: לא נסבול יותר אפליה, גזענות, הסתה; לא נסבול עליונות והתנשאות ושיגידו לנו איך להתנהג, מה טוב לנו ומה לעשות.

אנטאנס שחאדה: אבל בסופו של דבר נפלה החלטה ברשימה המשותפת וכולנו כיבדנו את ההחלטה, כי רצינו משהו אחר, משהו שונה.

אנטאנס שחאדה: אמרנו: אפילו אם יש תקווה קטנה ככל שתהיה ניקח את הסיכון הזה, ניתן צ'אנס אפילו אם הוא מזערי.

אנטאנס שחאדה: וכל הזמן אמרנו והתרענו שהכוונה של כחול לבן היא ללכת לממשלת אחדות.

אנטאנס שחאדה: אנחנו לא מופתעים היום, שאף אחד לא יגיד שהופתענו.

אנטאנס שחאדה: מלכתחילה ידענו שהיעד או המטרה המרכזית – או ממשלת חירום או ממשלת אחדות, אבל לא חשבנו שבתנאים מחפירים כאלה.

אנטאנס שחאדה: לא חשבנו שמי שקיבל את המנדט יזחל בסופו של דבר לממשלה בראשות נתניהו, המסית הגדול.

אנטאנס שחאדה: זה לא אכפת לנו, אנחנו, כל הזמן – לא, המסית זה הבעיה המרכזית והעיקרית; מסית, מפלה, גזען.

אנטאנס שחאדה: אחר כך כל התיקים שהוא צבר, ביושר, בשנים האחרונות בבית המשפט, והוא עוד ילך לשם.

אנטאנס שחאדה: אני מסיים, אדוני היושב-ראש, את דבריי.

אנטאנס שחאדה: עוד פעם, אנחנו נמשיך להגן על האינטרסים של האוכלוסייה הערבית ונעשה את המיטב.

אנטאנס שחאדה: אין לנו אשליות ואף פעם לא היו לנו אשליות.

אנטאנס שחאדה: קיבלנו החלטה ספציפית לתת צ'אנס למשהו אחר.

אנטאנס שחאדה: המשהו האחר הזה לא לקח את ההזדמנות שלו, לא היה לו האומץ לקחת את ההזדמנות שלו.

אנטאנס שחאדה: אנחנו מבטיחים לאזרחים ולבוחרים: נמשיך להיאבק, נמשיך להילחם על הזכויות שלנו, לא נוותר.

אנטאנס שחאדה: רק שוויון מהותי אמיתי במדינה לכל האזרחים – זה מה שמגיע לנו ועל זה נילחם.

אנטאנס שחאדה: תודה רבה.

עמיר פרץ: תודה, אדוני.

עמיר פרץ: אני מזמין בבקשה את חבר הכנסת יוסף ג'בארין לשאת את דבריו.

עמיר פרץ: בבקשה, אדוני.

עמיר פרץ: אחריו – סעיד אלחרומי.

יוסף ג'בארין: כבוד היושב-ראש, חבריי חברי הכנסת, במסע הבחירות האחרון הזהרנו שכחול לבן ובני גנץ מאמצים עמדות של הימין והימין הקיצוני.

יוסף ג'בארין: אמרנו: אם בכחול לבן רוצים להיות ליכוד ב', אז הציבור יבחר בליכוד א', יבחר במקור.

יוסף ג'בארין: מסתבר שזה באמת מה שהיה בבחירות – כחול לבן לא הצליחו להציג את האלטרנטיבה שהציבור רוצה והציבור מחפש.

יוסף ג'בארין: בכחול לבן דיברו על ממשלה של רוב יהודי, דיברו על סיפוח של ההתנחלויות, ולא הציעו באמת מצע אלטרנטיבי שאולי השפויים בישראל עדיין מחפשים.

יוסף ג'בארין: מה שכנראה קורה היום הוא שליכוד א' מתחבר לליכוד ב' ומתקדמים בכיוון של ממשלה שתנציח את הפגיעה באזרחים, את הפגיעה בקבוצות המוחלשות, את האפליה כלפי הציבור הערבי, ותנציח את הכיבוש ואת השליטה בעם הפלסטיני.

יוסף ג'בארין: אנחנו כל הזמן אמרנו שבחירות זה לא להחליף איש באיש.

יוסף ג'בארין: זה לא שמישהו נראה גבוה יותר או שמן יותר או מבוגר יותר, אלא אנחנו מחפשים מצע מהותי –אלטרנטיבה שהרשימה המשותפת מדגישה כל הזמן, האלטרנטיבה ההיסטורית שהמפלגה הקומוניסטית מאז 48' מציעה ואחר כך חד"ש והיום ברשימה המשותפת, כולנו; אלטרנטיבה של שלום שמבוסס על הקמת מדינה פלסטינית בגבולות 1967; אלטרנטיבה של שוויון אמיתי, מלא, בין כלל האזרחים במדינה; אלטרנטיבה של צדק חברתי; אלטרנטיבה של ערכים דמוקרטיים אמיתיים.

יוסף ג'בארין: ומה אנחנו מקבלים היום?

יוסף ג'בארין: כנראה ממש ההפך: הנצחת הכרסום והפגיעה והרס הדמוקרטיה בישראל, הנצחת הכיבוש והדיכוי ומתן לגיטימציה לאפליה ולהדרה ולהסתה כלפי הציבור הערבי.

יוסף ג'בארין: אבל אנחנו לא נתייאש.

יוסף ג'בארין: לא התייאשנו יותר מ-70 שנה – לא נתייאש עכשיו.

יוסף ג'בארין: נמשיך את המאבק הזה.

יוסף ג'בארין: אנחנו גאים במה שאנחנו עושים ואנחנו נוביל את האופוזיציה במשכן הזה כנגד כל מי שרוצה להמשיך את ההסתה ואת האפליה ואת הכיבוש.

יוסף ג'בארין: אנחנו גאים בערכים שלנו ונמשיך להתגאות בהם, אבל גם להגן עליהם, אבל להגן עליהם באמת.

עמיר פרץ: תודה, אדוני.

עמיר פרץ: חבר הכנסת סעיד אלחרומי.

עמיר פרץ: אחריו – יואב קיש.

סעיד אלחרומי: תודה, כבוד היושב-ראש.

סעיד אלחרומי: כנסת נכבדה, הרשימה המשותפת, שזכתה לתמיכה מסיבית של האוכלוסייה הערבית כנציגה יחידה בבית הזה של הציבור הערבי, הביעה נכונות להיות חלק ולהשפיע על המשחק הפוליטי ועל מה שקורה בפוליטיקה הישראלית.

סעיד אלחרומי: זה לא דבר מובן מאליו.

סעיד אלחרומי: לפני שהמלצנו על בני גנץ לראשות הממשלה היה דיון נוקב בתוך הסיעה המשותפת ובתוך החברה הערבית בכלל אם יש שינוי בתפיסה של הפוליטיקה הישראלית, בתפיסה של מפלגות ואנשים שמתיימרים להחליף ממשלה שקיבעה גזענות, שקיבעה יחס משפיל כלפי האוכלוסייה הערבית בשנים האחרונות.

סעיד אלחרומי: רצינו להיות חלק ממשהו שונה; רצינו להיות חלק ממהפכה בכיוון של עתיד טוב יותר לאזרחי מדינת ישראל, ערבים ויהודים כאחד.

סעיד אלחרומי: לצערנו הרב, מה שמתחולל בשעות האחרונות הוא ההפך הגמור מהציפייה – גם שלנו כנציגי הציבור הערבי וגם של הקהילה שלנו.

סעיד אלחרומי: קיבלנו במגזר הערבי כמעט 581,000 קולות, והחבר'ה – – –

עמיר פרץ: ומהבדואים 60,000.

סעיד אלחרומי: ומהבדואים 70,000.

עמיר פרץ: 70,000.

סעיד אלחרומי: פעם ראשונה שאנחנו – – –

עמיר פרץ: צריך לציין שהמגזר הבדואי הפעם התגייס – –

סעיד אלחרומי: נכון.

עמיר פרץ: – – בהמוניו.

סעיד אלחרומי: והכוונה הייתה שיהיה שינוי מהותי ביחס של הממשלה ושל המדינה כמדינה לאוכלוסייה הערבית ולקבוצות המוחלשות.

סעיד אלחרומי: לצערי, אנחנו חוזרים לנקודת האפס וחוזרים לכך שאנחנו מחוץ למעגל ההשפעה שרצינו להיות בו, ולכן אנחנו היום נצביע נגד.

סעיד אלחרומי: ההצבעה נגד היא גם מחאה, אבל היא גם עמדה עקרונית – היא גם עמדה עקרונית שאנחנו לא רוצים לקבע את מה שהיה, שיימשך לעתיד.

סעיד אלחרומי: (אומר דברים בשפה הערבית, להלן תרגומם: ברצוני לפנות לציבור שלנו ולבני עמנו:

סעיד אלחרומי: לפני כמה שבועות קיבלנו את אמון בני עמנו ונחלנו הישג חסר תקדים של 15 מושבים.

סעיד אלחרומי: ניסינו כמיטב יכולתנו להשפיע על הפוליטיקה הישראלית ועל השתלשלות האירועים.

סעיד אלחרומי: הגענו – –)

עמיר פרץ: כיוון שאתה מהנגב אני מוסיף לך דקה.

סעיד אלחרומי: (– – לשלב שבו איננו יכולים להמשיך במגמה הזאת, משום שמי שהנהיג את המפלגה הזאת ומי שהנהיג את השינוי הזה בפוליטיקה הישראלית למעשה נסוג לאחור.

סעיד אלחרומי: כעת, היום, אנחנו נצביע נגד, משום שאנו נגד ממשלת האפליה והגזענות ונגד כל מה שבני גנץ רוצה ליישם מחדש באמצעות ממשלה עם בנימין נתניהו.

סעיד אלחרומי: ) תודה, אדוני.

עמיר פרץ: אני מודה לך, אדוני.

עמיר פרץ: חבר הכנסת יואב קיש, ואחריו – חבר הכנסת ניצן הורוביץ.

יואב קיש: כבוד היושב-ראש, חברות וחברי הכנסת – אפשר להתחיל, היושב-ראש?

יואב קיש: אני מחכה שתיתן לי.

עמיר פרץ: אדוני, בבקשה, לרשותך שלוש דקות.

עמיר פרץ: אני אוסיף לך את ה-20 שניות.

יואב קיש: תודה.

יואב קיש: אני רוצה לברך את ראש הממשלה נתניהו ואת יושב-ראש כחול לבן בני גנץ על צעד כל כך חיוני למדינת ישראל.

יואב קיש: מדינת ישראל, כמו כל העולם כולו, מתנגשת בקרחון הקורונה.

יואב קיש: אנחנו עכשיו רק בקצה שלו; יש מקומות שהם כבר מתחילים להבין את זה יותר לעומק.

יואב קיש: יש פה אירוע שלא היה כמותו מאז הקמת המדינה בכל מה שקשור לנושא בריאותי – חס וחלילה שעוד יעלה בנפשות – ונושא של משבר כלכלי מטורף.

יואב קיש: מול זה אנחנו שומעים ביקורת קשה מאוד בציבור: למה אתם, הפוליטיקאים, לא מסוגלים לעבוד ביחד, להקים ממשלה ולטפל בעניינים האלה?

יואב קיש: כנגד כל הביקורת הזו, בצד שלנו, בימין, יש ביקורת קשה מאוד כלפי מהלכים שקורים – של בג"ץ, אמירות לראש הממשלה נתניהו: אל תוותר על תיק המשפטים, וכולם תקועים בצד שלהם.

יואב קיש: גם בשמאל – שמענו רק לאחרונה פה, מעל במה זו, את חברי המשותפת, שחלקם רואים בזה אסון לאומי שאנחנו הולכים לממשלת אחדות.

יואב קיש: אני אומר לכם, זה מה שמדינת ישראל צריכה.

יואב קיש: אנחנו צריכים להתאחד.

יואב קיש: אנחנו צריכים להוכיח שביחד נצליח להתגבר על האתגר העצום הזה שהזמנים האלה מביאים לפתחנו.

יואב קיש: אנחנו באירוע שאף אחד לא יודע איפה הוא יסתיים, ואם אנחנו לא נאחד כוחות ונפעל בשותפות ונפעל ביחד בבית הזה, המחיר לעם ישראל ולמדינת ישראל יהיה כבד מאוד.

יואב קיש: לכן, המהלך הזה הוא מהלך הכרחי.

יואב קיש: אסור היה לנו להגיע עוד פעם לאיבה, למלחמת אחים, לבחירות נוספות.

יואב קיש: זה אירוע שאנחנו לא יכולים להרשות לעצמנו.

יואב קיש: יש פה בשורה אמיתית.

יואב קיש: יש פה מהלך שהכרחי למדינת ישראל ולתושבי ואזרחי ישראל כולם.

יואב קיש: אני מאוד מאוד גאה ושמח להיות על הבמה הזאת ולומר שאנחנו כולנו, כנציגי הציבור, הצלחנו להתעלות מעל השנאות הקטנות, מעל הרגשות של "לי מגיע, ולמה לי, ואיפה לי, ואני הרוב, והוא הרוב", ולייצר אחדות מרבית כדי לנצח באתגרים הקשים שעומדים מולנו.

יואב קיש: ומילה אחרונה.

יואב קיש: חשוב לי לדבר דווקא למגזר הערבי, לאור הדברים שאמרו פה חברי הרשימה המשותפת:

יואב קיש: מדינת ישראל – ואני מסכים גם לדבריך, היושב-ראש; הקשבתי להם – שותפים בה, כל התושבים שווים, כל האזרחים שווים.

יואב קיש: אין ולא תהיה אפליה בין בני אדם; אם הוא נוצרי, מוסלמי, יהודי, דרוזי – כולם שווים – –

עאידה תומא סלימאן: – – – ממשלת אחדות.

יואב קיש: – – ואנחנו נקפיד על כך.

יואב קיש: אבל – וזה אבל מאוד חשוב – מדינת ישראל היא גם מדינת הלאום של העם היהודי.

יואב קיש: לא יהיה ולא ניתן לאף לאום אחר לנסות לנטוע פה שורשים או להשתלט על המדינה.

יואב קיש: זה לא יקרה.

יואב קיש: באמירה כזאת אני רוצה לסיים ולומר:

יואב קיש: אני מברך את בני גנץ ואת ראש הממשלה נתניהו ומאחל למדינת ישראל שתצא חזקה ותתגבר על הקורונה.

יואב קיש: תודה.

עמיר פרץ: כן.

עמיר פרץ: חבר הכנסת ניצן הורוביץ, בבקשה.

קריאות: – – –

ניצן הורוביץ: כן, כן, אפשר להחזיר את יולי אדלשטיין.

ניצן הורוביץ: בכל מקרה, אנחנו נעמוד כאן ונילחם על הדברים שבשמם רצנו לכנסת ושהתנועה שלנו מייצגת – –

עמיר פרץ: אני מודה לך.

ניצן הורוביץ: – – חופש, שוויון ושלום.

ניצן הורוביץ: אלה הערכים שלנו.

ניצן הורוביץ: לא קומבינות ולא תעלולים.

ניצן הורוביץ: אנחנו באנו בשם הערכים, ועליהם נגן ועליהם נילחם, יהא אשר יהא המצב בבית הזה.

עמיר פרץ: אני מודה לך, אדוני.

ניצן הורוביץ: אלה הדברים.

ניצן הורוביץ: תודה, אדוני.

ניצן הורוביץ: ושוב אני אומר, עמיר, צר לי שאתה לא ממשיך כיו"ר קבוע.

ניצן הורוביץ: היית יכול להיות מצוין.

עמיר פרץ: אני לא רציתי.

עמיר פרץ: אתה יודע שהציעו לי במשך כל היום הזה, והודעתי שאני לא שותף לשום מהלך מסוג זה ואחר.

ניצן הורוביץ: תודה.

עמיר פרץ: בבקשה, חברת הכנסת אימאן ח'יטב יאסין.

עמיר פרץ: בבקשה.

אימאן ח'טיב יאסין: ח'טיב יאסין.

עמיר פרץ: ח'טיב?

עמיר פרץ: אז למה שמתם לי יו"ד פה?

אימאן ח'טיב יאסין: ח'טיב.

עמיר פרץ: אז תוציאי את היו"ד מאחרי החי"ת.

עמיר פרץ: חברת הכנסת אימאן ח'טיב יאסין.

אימאן ח'טיב יאסין: ח'טיב יאסין.

אימאן ח'טיב יאסין: אתה יודע לדבר ערבית, נכון?

עמיר פרץ: מאה אחוז.

עמיר פרץ: חוץ מזה שיש לי כבוד גדול למי שעבד במתנ"סים וניהל כל כך הרבה מערכי תרבות בישראל.

אימאן ח'טיב יאסין: הכבוד שלי – שאנחנו היינו באותו מקום.

אימאן ח'טיב יאסין: כבוד היו"ר, חברי וחברות הכנסת היקרים, בימים אלה ממש אנחנו חווים מאורעות דרמטיים שיש בהם כדי להשפיע על מהלך חיינו לשנים רבות שיבואו.

אימאן ח'טיב יאסין: במישור הפרטי אנו חיים ימים של קורונה, שנותנים בתורם את אותותיהם גם במישור הכלכלי והחברתי על כלל החברה במדינה.

אימאן ח'טיב יאסין: לכל צעד שננקוט ולכל החלטה שנקבל יהיו השלכות מרחיקות לכת, והבחירות עלולות להיות בין חיים ומוות – כך ממש, בין חיים ומוות.

אימאן ח'טיב יאסין: למרבה הצער, בית זה חווה בימים האחרונים אירועים לא פחות דרמטיים בחומרתם מימי הקורונה, והשיא – ושמא השפל – היה אתמול, עת עמד יושב-ראש הבית, בית המחוקקים, האמור לשמור על שלטון החוק ולהוות דוגמת מופת לכיבוד החוק, ורמס ברגל גסה, ביודעין ובמפגיע החלטה ברורה ומפורשת של בית המשפט העליון.

אימאן ח'טיב יאסין: בעצם התנהגותו הוא ניסה לדרדר את כולנו לתהום של אנרכיה.

אימאן ח'טיב יאסין: בית המשפט נתן לו אתמול בשעת לילה מאוחרת – נתן לנו אתמול בשעת לילה מאוחרת הזדמנות נוספת לשמור על כבודו של בית זה, על עצמאותו, עת אפשר בצעד חריג את העברת הסמכות מידיו של היו"ר שהתפטר לידי חבר אחר, לקיים את הצו החלוט שניתן ולבחור יושב-ראש חדש תחתיו.

אימאן ח'טיב יאסין: דברי הימים של בית זה יזכרו היכן עמד כל אחד ואחת מאיתנו בימים מכוננים אלה, באיזה צד של המתרס עמד כל אחד ואחת מאיתנו.

אימאן ח'טיב יאסין: היושב-ראש המתפטר הראה לכולנו אתמול כי פניו לעסקנות פוליטית זולה, זו המכוונת לבייס ולא הרואה את כלל יושבי הבית.

אימאן ח'טיב יאסין: במעשיו הוא הראה לכולנו כי אין הוא ראוי יותר לאמון שניתן בו, אם בכלל.

אימאן ח'טיב יאסין: בהינתן העובדה כי הוא מכהן כיום בתפקידו שלא מכוח בחירה בו, לא פחות חשוב, היו"ר המתפטר הראה לכולנו כי אנחנו מצווים להקפיד הקפדה יתרה לבחור במחליף ראוי, שלא יתפתה לעשות שוב פעם שימוש ציני לקידום ערכים שאינם דמוקרטיה אמיתית.

אימאן ח'טיב יאסין: אני מבקשת לעמוד בצידו של שלטון החוק וקיום דמוקרטיה, זו הנותנת מימוש לרצון הרוב אגב הגנה בלתי מתפשרת על זכותו של המיעוט לקיום ממשי.

אימאן ח'טיב יאסין: אני קוראת לכלל החברים לעמוד בצד זה.

אימאן ח'טיב יאסין: אני רוצה להגיד מילה אחרונה.

אימאן ח'טיב יאסין: ערכים לא מתחלקים ואי-אפשר לחלק אותם.

אימאן ח'טיב יאסין: אני יכולה לדבר גם בשם הסיעה.

אימאן ח'טיב יאסין: אנחנו באנו לכאן כדי לקדם ערכים של שותפות ושל כבוד לכלל התושבים, ולא ערכים של הדרה ושל דה-לגיטימציה.

אימאן ח'טיב יאסין: תודה רבה.

עמיר פרץ: תודה רבה לך.

עמיר פרץ: חברת הכנסת עאידה תומא סלימאן, בבקשה.

עמיר פרץ: לאחר מכן – איימן עודה.

עמיר פרץ: אם איימן עודה לא יהיה – אוסאמה סעדי.

עמיר פרץ: בבקשה, גברתי, שלוש דקות לרשותך.

עאידה תומא סלימאן: כבוד היושב-ראש, האמת, יש לי הרגשה שיש אנשים שיושבים בבית וצופים במה שקורה וחושבים שהם מול דרמה פרלמנטרית, שהם מול אופרת סבון, שעכשיו יהיה איזה טוויסט קטן בעלילה ויתבדה, וכל הדרמה שהייתה – הגיבור יגלה שהוא פתאום מתעורר מחלום בלהות.

עאידה תומא סלימאן: אז לא.

עאידה תומא סלימאן: זאת לא דרמה פרלמנטרית וזאת לא אופרת סבון; זה רגע מכונן בחיי האזרחים במדינת ישראל.

עאידה תומא סלימאן: תסתכלו טוב, טוב מאוד, איך מעשה של בגידה, ינסו לשווק אותו כמעשה הרואי, אחראי, עם אחריות לאומית כלפי האזרחים הפשוטים וכדי להציל את המדינה.

עאידה תומא סלימאן: ממה, מהקורונה?

עאידה תומא סלימאן: כאשר אנשים הצביעו לגנץ הם הצביעו לו כדי להציל אותנו מהעריצות של נתניהו, הצביעו לו כי חשבו שהוא יוביל לאווירה פחות גזענית.

עאידה תומא סלימאן: חשבו שהוא יעמוד מול הדהירה הזאת לכיוון פשיזם מוצהר, שהוא יעמוד מול הסכר הנפתח הזה כדי להרוס מה שנשאר מהדמוקרטיה במדינה הזאת.

עאידה תומא סלימאן: אבל גנץ, לא הצלחת להיות אפילו הילד הקטן ששם את האצבע שלו בחור הסכר.

עאידה תומא סלימאן: לא יכולת אפילו להיות נאמן לקצת רוח רעננה של שינוי שהייתה אפשרות שתתקיים.

עאידה תומא סלימאן: אנחנו, מצידנו התמונה הייתה ברורה.

עאידה תומא סלימאן: אמרנו, הבטחנו: נהיה חוד החנית ונעשה את הכול כדי לחסום את שלטון נתניהו.

עאידה תומא סלימאן: לא בגלל משהו אישי – למרות שהוא כל הזמן הופך את זה לעניין אישי – אלא בגלל שאנחנו ראינו את הסכנות הטמונות במדיניות הזאת.

עאידה תומא סלימאן: אמרנו אחרי שהתחזקנו ואחרי שהציבור נתן את האמון שלו בנו: נהיה אלה שימשיכו את המאבק הזה כדי לעצור את הדהירה.

עאידה תומא סלימאן: אומנם אנחנו לא הצענו את עצמנו בכותרות כאלטרנטיבה, אבל התנהגנו כאלטרנטיבה אמיתית.

עאידה תומא סלימאן: התנהגנו בנאמנות לערכים שלנו.

עאידה תומא סלימאן: ועל כן, שלא ישלו אתכם היום בדיבורים על האחריות כלפי הציבור.

עאידה תומא סלימאן: מי שאחראי גם למצב הבריאות ומערכת הבריאות היום זה נתניהו, מי שמתחבא מאחורי "רוצים להציל אותנו מהקורונה".

עאידה תומא סלימאן: אז אני אומרת לך, גנץ, אתה היום במו ידיך בוגד בציבור שלך אבל סולל את הדרך להחזרת והשארת נתניהו בשלטון.

עאידה תומא סלימאן: אתה סולל את הדרך לביזיון לבג"ץ כשאתה שומר את הכיסא ומחמם אותו עד שיחזור מי שביזה את בג"ץ ואת שלטון החוק.

עמיר פרץ: תודה, גברתי.

עאידה תומא סלימאן: כל הכבוד.

עאידה תומא סלימאן: מה זה יצאת גדול, גנץ, חבל על הזמן.

עמיר פרץ: חבר הכנסת אוסאמה סעדי, בבקשה.

עמיר פרץ: אלעזר שטרן לאחר מכן.

עמיר פרץ: נמצא?

עמיר פרץ: אם הוא לא יהיה אז ווליד טאהא.

אוסאמה סעדי: אדוני היושב-ראש, חבריי חברי הכנסת, חבר הכנסת ניצן הורוביץ אמר שזה יום שחור לבית הזה, ואני אומר, בפרפרזה, אדוני היושב-ראש, לאותו תרגיל מסריח, "התרגיל המלוכלך", אז יש לנו את האבו אבוהה של התרגיל המסריח והתרגיל המלוכלך.

אוסאמה סעדי: בשביל מה, כחול לבן וגנץ, אצה לכם הדרך כל השבוע להעסיק את בית המשפט העליון, אדוני היושב-ראש, ולסבך אותו במלחמה, כשאתם יודעים שאו-טו-טו אתם זוחלים לממשלת אחדות לאומית בראשות נתניהו?

אוסאמה סעדי: בשביל מה היה צריך את הדיון הלילי אתמול בשעה 20:00 ולהגיד שיש פה סכנה לדמוקרטיה, ושיש יושב-ראש כנסת שביזה, ואפילו הלכתם והאשמתם אותו בביזיון בית המשפט – על מנת שבבוקר למוחרת תבואו ותגידו: אנחנו בוחרים את בני גנץ למשך כמה ימים, ואז יחזור, ואז יחזור יולי אדלשטיין?

אוסאמה סעדי: אתם צריכים לבקש סליחה מבית המשפט העליון.

אוסאמה סעדי: אתם צריכים לבקש סליחה מיולי אדלשטיין, כי אתם ידעתם שאו-טו-טו הוא חוזר לכיסא הזה של היושב-ראש.

אוסאמה סעדי: אז בשביל מה כל המלחמה הזאת שבית המשפט העליון אתמול היה צריך לשבת ולתת החלטה ב-24:00, אדוני היושב-ראש, ושאתה, עם כל הכבוד לך, אמרת שאתה לא רוצה אפילו לשבת על הכיסא ורוצה להעביר את המנדט ואת השרביט ליושב-ראש קבוע?

אוסאמה סעדי: אז בשביל מה, בני גנץ, אתה עכשיו, אחרי זה, תבוא ותשב על הכיסא הזה?

אוסאמה סעדי: אין לך בושה שתשב על הכיסא הזה?

אוסאמה סעדי: ואחרי עוד יום-יומיים – ואנחנו מזכירים לך את מה שאמרתם על יולי: שהוא הורג את הדמוקרטיה ושהוא מסכן את שלטון הדמוקרטיה ואת שלטון החוק.

אוסאמה סעדי: עוד כמה ימים תעביר לו את השרביט, ואתה זוחל, זוחל לממשלה, ממשלת אחדות לאומית.

אוסאמה סעדי: לפחות, עם האחריות הלאומית בתקופה זו של הקורונה, ואתה רוצה שתהיה ממשלת חירום, אז לפחות היית אומר: אני נכנס לממשלת חירום של חצי שנה, ואחרי זה אני חוזר לאותה נקודה.

אוסאמה סעדי: אבל גם את זה אתה לא עושה.

אוסאמה סעדי: אתה ממשיך ונכנס לממשלת אחדות לאומית תוך הפרה גסה של כל ההבטחות שלך לבוחר, לבוחרים שלך, שנתנו בך אמון גם באפריל, גם בספטמבר וגם במרץ רק מסיבה אחת ויחידה, והיא – שאתה אמרת שאתה לא תשב בממשלה שראש הממשלה בה נאשם בפלילים.

אוסאמה סעדי: אז מה קרה עכשיו?

אוסאמה סעדי: מה תגיד?

אוסאמה סעדי: ולכן היום אני מציע לך לכתוב את הצוואה הפוליטית שלך, כי אתה כבר גמור מבחינה פוליטית.

אוסאמה סעדי: ואתה יכול לשאול, ואתה יכול לשאול, אתה יכול לשאול – חברתי עאידה, הוא יכול לשאול את כחלון מה עשה לו: מ-11 ו-12 ו-13 מנדטים לארבעה מנדטים, ובקושי עבר את אחוז החסימה, ואחרי זה – הינה, הוא כבר סיים את החיים הציבוריים שלו.

אוסאמה סעדי: ולכן, אנחנו כרשימה משותפת – ואני אומר את זה, אדוני היושב-ראש, ובזה – –

עמיר פרץ: נא לסיים, אדוני.

אוסאמה סעדי: – – אני מסיים: אנחנו הבטחנו שאנחנו נעשה את הכול ונפעל למען סיום שלטונו של ביבי נתניהו.

אוסאמה סעדי: אבל כאשר אתה זוחל לחיקו של בנימין נתניהו – אנחנו לא שם, ואנחנו נהיה אופוזיציה, אופוזיציה לוחמת שתשמור ותגן על האינטרסים של ציבור הבוחרים שלנו.

עמיר פרץ: תודה, אדוני.

עמיר פרץ: אלעזר שטרן – אינו נוכח.

עמיר פרץ: ווליד טאהא, בבקשה, ולאחר מכן – ג'אבר עסאקלה.

עמיר פרץ: איפה הוא?

עמיר פרץ: פה?

עמיר פרץ: עסאקלה, אין בעיה.

עמיר פרץ: מה שתגידו.

עמיר פרץ: בבקשה, ווליד.

וליד טאהא: אדוני היושב-ראש, חבריי חברי הכנסת, היו כאלה שתהו אם היום הייתה דרמה או לא הייתה דרמה.

וליד טאהא: מבחינתי לא הייתה דרמה, כי סימנים למה שהיה היום אנחנו מקבלים זה כמה ימים באמצעות הדלפות נתניהו.

וליד טאהא: הוא עשה זאת כמעט כל יום – הדליף באמצעות האנשים שלו על מה שהולך להתרחש.

וליד טאהא: אז אוקיי, הרשימה המשותפת המליצה בפני נשיא המדינה על בני גנץ מתוך מטרה אחת: החברה הערבית יצאה, נהרה לקלפיות ונתנה את התמיכה שלה לרשימה המשותפת כדי שאנחנו, אדוני היושב-ראש, ניכנס למגרש הפוליטי הישראלי ולא עוד נישאר שחקנים על הספסל.

וליד טאהא: אנחנו נהגנו כך ופעלנו בהתאם לרצונו של העם שלנו, ששלח אותנו לכאן, ואנחנו נמשיך לעשות זאת ונמשיך לדרוש להיות שחקן בתוך המגרש הפוליטי, ולא עוד שחקנים על הספסל.

וליד טאהא: ומכאן אנחנו מבקשים: לא באנו כדי להחליף אנשים, אם כי החלפת אנשים שמטיפים לגזענות, לשנאה והסתה היא צורך השעה, אבל באנו כדי להחליף תפיסות, כדי לבקש שינוי עמדות מדיניות – לא עוד להמשיך להתייחס אלינו כאל אויבים.

וליד טאהא: אנחנו לא אויבים של המדינה, אנחנו נציגים של חברה שמבקשת את הזכויות שלה.

וליד טאהא: ומה, איפה אנחנו טועים כשאנחנו עולים לכאן כדי לצעוק למען האינטרסים של החברה שלנו?

וליד טאהא: אני אתן לכם דוגמה: זה עשרות שנים מבלבלים את המוח של החברה היהודית שבחברה הערבית מתקיימת בנייה בלתי חוקית, והם יודעים שהם משקרים.

וליד טאהא: ואני אגיד לך למה הם משקרים: כי בחברה הערבית מתקיימת בנייה שלא רוצים שתהיה חוקית.

וליד טאהא: לא מרחיבים את שטחי הבנייה של הרשויות, לא מאשרים את תוכניות המתאר.

וליד טאהא: היינו 150,000 בעת שקמה המדינה, והיום אנחנו 1.7 מיליון בני אדם.

וליד טאהא: לא הוקם אפילו יישוב ערבי אחד, לא מרחיבים שטחי בנייה, אז לאן נלך?

וליד טאהא: אנשים לא יבנו?

וליד טאהא: למה לא באים בגישת תכנון במקום לרדוף אותנו בחוקים שמחפשים אותנו בפרנסה שלנו, בחיים שלנו?

וליד טאהא: כי מי שהורסים לו את הבית – הורסים לו את החיים.

וליד טאהא: אנחנו דורשים, אדוני, כבוד היושב-ראש, כל מי ששומע אותנו, דורשים תכנון במקום רדיפה; לאפשר לתושב ערבי לבנות בית על האדמה שלו, האדמה הפרטית שלו, שלא גנב מאף אחד, והאדמה הזאת היא לא בצומת דרכים ולא של המינהל, אבל לא נותנים לו אפשרות, כי היא לא נמצאת בשטחי הבנייה.

וליד טאהא: אז איפה הבעיה בבקשה שלנו?

וליד טאהא: במה אנחנו חוטאים?

וליד טאהא: לכאורה אנחנו מבקשים דברים בסיסיים, ואפילו בסיסיים למדי.

עמיר פרץ: אדוני, מרגש, אבל אתה מתבקש לסיים.

וליד טאהא: כן, אני מסיים.

וליד טאהא: אז ביום זה, שיש בו הצגה ספק נעימה ספק לא נעימה, המלצנו על גנץ כדי באמת להוביל לשינוי של מדיניות, והוא בחר ללכת דווקא בכיוון אחר.

וליד טאהא: אז אנחנו רוצים – במשפט אחד, כבוד היושב-ראש – אנחנו מבקשים שינוי גישה, שינוי מדיניות, שינוי תפיסות; לא עוד רדיפה, לא עוד הריסה ולא למרר את החיים של האזרחים הערבים.

וליד טאהא: תודה.

עמיר פרץ: תודה, אדוני.

עמיר פרץ: חבר הכנסת ג'אבר עסאקלה, בבקשה.

עמיר פרץ: אחריו – אחמד טיבי.

ג'אבר עסאקלה: אדוני היושב-ראש, כנסת נכבדה – אדוני היושב-ראש, אני מקווה שתישאר בתפקיד הזה כמה שיותר זמן, אבל לא נראה, לא לך ולא לי, שזה מה שיהיה.

ג'אבר עסאקלה: אני חושב על בני גנץ ובאיזה פרצוף הוא יפגוש את הבוחרים שלו, את אלה שהפגינו עם דגלים שחורים ותמכו בו – והוא קיבל כמיליון תומכים ומצביעים.

ג'אבר עסאקלה: איזה פרצוף יש לו לפגוש אותם, אחרי שהוא שנה שלמה מדבר על הצורך להחליף את ממשלת נתניהו ואת ראש הממשלה?

ג'אבר עסאקלה: באיזה פרצוף הוא יפגוש את נשיא המדינה, כשבידיים של גנץ יש את המנדט להרכיב ממשלה?

ג'אבר עסאקלה: באיזה פרצוף הוא יגיד לעולם עכשיו: אני המועמד להרכיב ממשלה, ועכשיו אני מוסר את המנדט לביבי נתניהו?

ג'אבר עסאקלה: חברים, גנץ – לא בנינו עליו, אבל לנו הייתה משימה.

ג'אבר עסאקלה: המשימה שלנו הייתה להפיל את שלטון הימין, להפיל את נתניהו ולהוציא אותו מהממשלה כדי שיפגוש את גורלו המר מול בתי המשפט ובתי הכלא.

ג'אבר עסאקלה: לצערנו, גנץ בא ונתן לו חבל הצלה.

ג'אבר עסאקלה: חבל ההצלה הזה גם יהיה חבל התלייה הפוליטי של גנץ.

ג'אבר עסאקלה: גנץ גמר את הקריירה הפוליטית שלו; גנץ – לא מגיע לו להנהיג, וכנראה הוא לא מנהיג, לא היה מנהיג ולא יהיה מנהיג.

ג'אבר עסאקלה: אני מקווה שהכנסת תמשיך בעבודתה, ואני מקווה שלא תחזירו את מי שישב כאן בראש השולחן לאותו מקום.

ג'אבר עסאקלה: אנחנו ברשימה המשותפת, תחת כל ממשלה, גם במשך 70 שנה, נלחמנו על הזכויות שלנו, נלחמנו על הזכויות של הציבור שלנו; נמשיך להילחם ונשיג הישגים תחת כל ממשלה, גם אם היא מורכבת מביבי וגנץ ביחד.

ג'אבר עסאקלה: תודה רבה.

עמיר פרץ: תודה רבה לך.

עמיר פרץ: חבר הכנסת אחמד טיבי, בבקשה.

אחמד טיבי: אדוני היושב-ראש, כנסת לא נכבדה – חוץ מהחברים שלי שנמצאים כאן – אומרים שהיום הייתה דרמה.

עמיר פרץ: למה להגיד "כנסת לא נכבדה"?

אחמד טיבי: היא מאוד לא נכבדה היום.

אחמד טיבי: אני אסביר, תן לי להסביר.

אחמד טיבי: היא מאוד לא נכבדה.

עמיר פרץ: מי, הכנסת או האירועים בכנסת?

אחמד טיבי: תכף תשמע.

עמיר פרץ: לא, כי אני מרגיש כאילו שאתה כולל אותי.

אחמד טיבי: לא, אמרתי לך "אדוני היושב-ראש".

אחמד טיבי: אם אני אומר לך "אדוני היושב-ראש" – – –

עמיר פרץ: אה, הבנתי.

עמיר פרץ: טוב, אני מודה לך, אדוני.

אחמד טיבי: אוקיי, תודה רבה.

אחמד טיבי: אז אני אתחיל בהתחלה: כנסת לא נכבדה.

אחמד טיבי: אומרים שהיום הייתה דרמה בכנסת.

אחמד טיבי: מה שהיה היום בכנסת זה לא דרמה, זה מסחרה.

אחמד טיבי: אני אמרתי לפני שנים רבות משהו על אנשי ביטחון ושב"כ שמגיעים לכנסת.

אחמד טיבי: אני רוצה לעדכן את האמירה שלי ולהחיל אותה על רמטכ"לים, להחיל את האמירה שלי על רמטכ"לים ולשאול: זה מה שיוצא מכם?

אחמד טיבי: בית ספר לחסרי חוליות?

אחמד טיבי: בלי עמוד שדרה?

אחמד טיבי: זוחלים?

אחמד טיבי: (אומר בערבית: זוחלים, בלי עמוד שדרה.

אחמד טיבי: ) מביך.

אחמד טיבי: מביש.

אחמד טיבי: בזמן הקורונה מדברים על המערכת החיסונית.

אחמד טיבי: "חוסן לישראל", קוראים למפלגה.

אחמד טיבי: חסרי חסינות, אין מערכת אימונית, כי אין אמון – בגדו באמון של הציבור שלהם.

אחמד טיבי: כחול לבן קמה מסיבה אחת: להזיז את בנימין נתניהו.

אחמד טיבי: ואז הם זוחלים לממשלת ביבי זחילה על גחון.

אחמד טיבי: זה ענף חדש שיכניסו לאולימפיאדה – זחילה על גחון.

אחמד טיבי: זחילה על גחון, כחול לבן – בעצם לא כל כחול לבן אלא חבר הכנסת בני גנץ וחבריו הזוחלים לממשלת ביבי יזכו במדליית זהב בזחילה על גחון.

אחמד טיבי: אמרתי: לא כל כחול לבן – אני רוצה לומר מילה טובה על יאיר לפיד.

אחמד טיבי: נמתחה עליו הרבה ביקורת בשנים שהוא בפוליטיקה – הוכיח שיש לו עמוד שדרה.

אחמד טיבי: מגיעה לו מילה טובה – לעפר שלח, לחבריהם.

אחמד טיבי: ואני מצר על העובדה שמאיר כהן לא היה מועמד, כי בכחול לבן אמרו לנו: תתמכו בו, והרשימה המשותפת אמרה: נתמוך.

אחמד טיבי: אדוני היושב-ראש, כמנהיג אני רציתי תמיד להביא לשינוי, ולכן הרשימה המשותפת עשתה רבות, ואמרה לציבור שלה, וקיבלה החלטות.

אחמד טיבי: האנשים האלה פה, חבריי ושאר 15 חברי הכנסת, חרשו את הארץ כדי להביא קולות ולהביא ניצחון שהוא הניצחון הגדול ביותר של הרשימה המשותפת אי פעם, כדי להביא הישגים, שינוי; לנצח את הגזענות והגזענים; להסיר את בנימין נתניהו; לבטל את חוק קמיניץ; להביא ועדות חשובות.

אחמד טיבי: והצלחנו, חוץ מהנושא של להסיר את ביבי – כי היינו אמיצים ונחושים להמשיך בצעדה הזאת עד הסוף, כדי להביא לסופו הפוליטי של הנאשם מבלפור, ויש אחרים שמעדו, שכשלו, תוך כדי זחילה על הגחון, ולא השלימו את הצעדה, כי מישהו החליט להשפיל אותם.

אחמד טיבי: הוא לא רק צירף אותו לממשלה – הוא השפיל אותו על ידי מועמדות ליושב-ראש הכנסת.

אחמד טיבי: היש יותר מסחרה מזה?

אחמד טיבי: חברים, אדוני היושב-ראש, אני הרבה זמן בכנסת, ולמדתי ליבה.

אחמד טיבי: רק היום נוכחתי לדעת שבכנסת הזאת 59 זה גדול יותר מ-61.

אחמד טיבי: רק היום נודע לי.

אחמד טיבי: גנץ, תוך כדי כך שהוא קיבל את המשימה מנשיא המדינה, העניק אותה – העניק אותה – (אומר בערבית: העניק אותה) לבנימין נתניהו ואמר לו: תפדל.

עמיר פרץ: אדוני, תמצא משפט טוב לסיום.

אחמד טיבי: לא, אני בקרשנדו, אדוני.

עמיר פרץ: אין בעיה.

אחמד טיבי: תודה רבה לך.

עמיר פרץ: אל תהיה צמוד למיקרופון, בבקשה, אחמד.

עמיר פרץ: ד"ר אחמד טיבי, תתרחק קצת.

אחמד טיבי: אפרופו דוקטור, יש וירוס קורונה, יש וירוס השנאה וההסתה של בנימין נתניהו ויש וירוס הכניעה והזחילה של מה שראינו היום.

אחמד טיבי: זה הוציא שם רע לפוליטיקה ולכנסת, ולכן אמרתי: זאת כנסת לא נכבדה.

אחמד טיבי: אבל יש בכנסת הזאת אנשים אמיצים.

אחמד טיבי: אני גאה להיות אחד מ-15 חברי כנסת שימשיכו להיות אופוזיציה לוחמת וייצגו את הציבור שלהם, וייצגו יהודים רבים שהיום פנו אלינו ואמרו: כל הכבוד על העמדה המוסרית הנחושה, על עמוד השדרה, על האמירה הנחושה – שאנחנו רצינו להביא שינוי, אמרנו "כן" לשותפות אזרחית.

אחמד טיבי: אבל היו כאלה שנכנעו, כשלו והפכו להיות מושפלים על ידי הנאשם מבלפור.

אחמד טיבי: (אומר דברים בשפה הערבית, להלן תרגומם: זה הזמן להדגיש שהרשימה המשותפת הייתה ותישאר עמוד השדרה הראשי במלחמה נגד נתניהו והגזענות.

אחמד טיבי: אנו גאים בהישג שלנו ובפעילות הפרלמנטרית שלנו, אבל לפנינו היה מחזה של זחילה והתבטלות לפני בנימין נתניהו.

אחמד טיבי: גנץ ישלם – –)

עמיר פרץ: שוכרן, חביבי.

אחמד טיבי: (– – את המחיר על כך, ואנחנו נמשיך לייצג את הציבור שלנו והעם שלנו בראש מורם.

אחמד טיבי: כך נהגה הרשימה המשותפת וכך תנהג.

אחמד טיבי: )

עמיר פרץ: תודה, אדוני.

אחמד טיבי: אמרתי בעבר כמה פעמים שזה יום שחור.

אחמד טיבי: היום זה יום שחור משחור.

אחמד טיבי: תודה רבה.

עמיר פרץ: תודה, אדוני.

עמיר פרץ: חברת הכנסת היבה יזבק, בבקשה.

עמיר פרץ: איפה היא?

עמיר פרץ: לא, היא הגיעה לפניו.

עמיר פרץ: איפה היבה?

עמיר פרץ: אז חבר הכנסת יאיר גולן, בבקשה.

יאיר גולן: אדוני היושב-ראש הזמני, כנסת נכבדה, יושב-ראש הכנסת צריך להיות תפקיד ממלכתי.

יאיר גולן: היומיים האחרונים פגעו קשות בתפקיד הזה.

יאיר גולן: אתמול עזב אותנו יושב-ראש כנסת שאחריתו מביישת את נעוריו, והיום אנחנו נדרשים להצביע על יושב-ראש כנסת שמגיע לתפקיד מתוקף קומבינה פוליטית, מחוסר רצון וחוסר כוונה להיות באמת יושב-ראש כנסת, מחוסר רצון וחוסר כוונה להוביל את המוסד הזה, מאושיות הדמוקרטיה הישראלית, בשנים הקרובות.

יאיר גולן: זוהי בושה וכלימה ולדיראון עולם בתולדות הכנסת.

יאיר גולן: היום אנחנו נדרשים להצביע על אדם שהיה התקווה לשינוי במדינת ישראל – תקוות המחנה הדמוקרטי, תקוות המחנה הליברלי.

יאיר גולן: מה מבשרת לנו היום התקווה הזאת – המשך שלטון נתניהו?

יאיר גולן: המשך שלטון הימין?

יאיר גולן: המשך שיסוי וביזוי?

יאיר גולן: זה מה שאתה תוביל, בני גנץ, מתוקף הקומבינה הפוליטית שאתה שותף לה?

יאיר גולן: בני גנץ, אני לא ארים את ידי בעדך.

יאיר גולן: אני אתנגד בכל תוקף למינוי שלך ליושב-ראש הכנסת.

יאיר גולן: מאות אלפי ישראלים, למעלה ממיליון, הצביעו ישירות עבורך.

יאיר גולן: למעלה ממחצית העם הצביע בעד התקווה שהתייצבותך במערכת הפוליטית בישרה להם.

יאיר גולן: אתה מעלת ומועל באמונם, והדבר הזה הוא בלתי ייסלח.

יאיר גולן: אני אומר לכל חבריי במחנה הדמוקרטי, לכל חבריי במחנה שוחר הטוב במדינת ישראל: כדי לנהל את משבר הקורונה לא צריך ממשלת אחדות לאומית.

יאיר גולן: כדי לנהל את משבר הקורונה בהצלחה צריך ממשלה ישרת דרך, אמיצת לב, שקונה ביושר את אמון הציבור.

יאיר גולן: זו לא תהיה ממשלת נתניהו, וגם השותפות שלך, בני גנץ, לא תקנה לה את תו ההכשר הנדרש.

יאיר גולן: אנחנו הולכים לעיתות קשות.

יאיר גולן: בעיתות הקשות האלה מה שנדרש כאן זה ממשלה שהעם נותן בה אמון מימין ומשמאל, מדתיים ומחילונים, מיהודים ומערבים, וזו לא תהיה הממשלה הזאת, לצערי.

יאיר גולן: לכן אני אומר לכל חבריי: זה הזמן להתלכד.

יאיר גולן: זה הזמן לאחדות השורות שלנו כדי שנכין את עצמנו, כדי שנכשיר את עצמנו וכדי שנקנה את אמון הציבור על מנת להחליף את הממשלה הרעה ששולטת בנו כבר יותר מעשור.

יאיר גולן: תודה רבה.

עמיר פרץ: תודה, אדוני.

עמיר פרץ: חברת הכנסת היבה יזבק, בבקשה – אחרונת הדוברים.

עמיר פרץ: אני מבקש לצלצל.

עמיר פרץ: צלצלו?

עמיר פרץ: לאחר מכן נתחיל בהצבעה.

עמיר פרץ: בבקשה, גברתי.

היבה יזבק: כבוד היושב-ראש, חברות וחברי הכנסת והצופים הנכבדים, כ-600,000 אנשים יצאו, אזרחים, והצביעו עבורנו, עבור הרשימה המשותפת, כדי שנייצג אותם בראש מורם, בזקיפות, בביטחון, בכבוד ובגאווה, ויותר חשוב – כדי לפעול למען הזכויות שלהם והצרכים שלהם.

היבה יזבק: ואיזה צורך בסיסי ביותר החברה הערבית רוצה והדמוקרטים במדינה רוצים אלא להיפטר מהסתה וממדיניות גזענית מתמשכת?

היבה יזבק: עשינו את הכול, את הכול, כדי להפיל את שלטון נתניהו.

היבה יזבק: בגללנו ובזכותנו אין לו היום והוא לא יכול להרכיב ממשלת ימין קיצונית או צרה.

היבה יזבק: כל מה שיכולנו עשינו כדי לעשות שינוי, אפילו קטן, במרחב הפוליטי בתוך המדינה.

היבה יזבק: מההתחלה אמרנו שאנחנו רוצים שינוי של מדיניות, ולא פרסונה בפרסונה, כי הזהרנו ששינוי פרסונה בעוד פרסונה יביא לאותה מדיניות.

היבה יזבק: וזו הסכנה האמיתית שעומדת מולנו היום.

היבה יזבק: אנחנו רואים היום שמי שלא רצה את נתניהו בשלטון לא רק מחזיר אותו מהחלון – הוא מחזיר אותו מהדלת הפתוחה והרחבה.

היבה יזבק: אבל אנחנו כאן.

היבה יזבק: הרשימה המשותפת היום חזקה יותר מאי פעם – 15 מנדטים.

היבה יזבק: נפעל למען צדק, למען שוויון, נגד גזענות, נגד הסתה, נגד כיבוש ונגד המדיניות הזוחלת והמתמשכת נגד כל אפשרות דמוקרטית במרחב הקיים בתוך המדינה.

היבה יזבק: אני רוצה להפנות מילה אחרונה לציבור הבוחרים שלנו, שבטח הם עכשיו צופים בדאגה מאוד גדולה לעתידם בתוך המדינה הזאת.

היבה יזבק: אני רוצה להגיד להם: אנחנו נמצאים כאן ונמשיך לייצג אתכם באותו כבוד, באותו יושר, באותה גאווה, נגד גזענות, ומבטיחים לכם שלמען הזכויות שלכם נמשיך לפעול מול כל ממשלה.

היבה יזבק: אנחנו ביחד חזקים יותר – (חוזרת על המילים בערבית –) וככה נמשיך.

היבה יזבק: תודה רבה.

עמיר פרץ: תודה, גברתי.

עמיר פרץ: אני מבקש להזמין את חבר הכנסת איימן עודה לומר את דברו.

עמיר פרץ: בבקשה, אדוני, אחרון הדוברים – אתה נועל את הישיבה הזאת.

עמיר פרץ: בבקשה.

איימן עודה: כבוד היושב-ראש, עמיתיי חברי הכנסת – – –

עמיר פרץ: אה, אתה נועל רק את סדר הדוברים.

איימן עודה: כבוד היושב-ראש, עמיתיי חברי הכנסת וחברות הכנסת, אני מאוד גאה בציבור שלנו, מאוד גאה; מאוד גאה ברשימה המשותפת – הרשימה הכי עקבית נגד בנימין נתניהו והדרך של בנימין נתניהו.

איימן עודה: בגלל שהיינו כל כך ברורים, אנחנו היחידים באופוזיציה שהגדלנו את כוחנו.

איימן עודה: בתקופת ההמלצה על בני גנץ ישבנו ברשימה המשותפת ואמרנו: האמת, יש סיכוי של 70% שהוא יצטרף לממשלת אחדות לאומית, ובכל זאת, בשביל ה-30% שדרכם אפשר להחליף את בנימין נתניהו אמרנו: בכל זאת אנחנו, ה-15, נמליץ על בני גנץ.

איימן עודה: כמו שאמרתי לפני הנשיא, זה לא היה ממש מאהבת מרדכי אלא בעיקר משנאת המן.

איימן עודה: רצינו להחליף את הבן אדם ולהחליף את הדרך.

איימן עודה: דרכנו יותר ארוכה ומטרתנו יותר גדולה מבנימין נתניהו או מבני גנץ.

איימן עודה: המטרה שלנו – להוביל לשלום שייטיב עם שני העמים; להוביל לצדק חברתי שייטיב עם המוחלשים, שיוביל לשוויון ולדמוקרטיה אמיתית.

איימן עודה: האמת היא שכחול לבן תמיד היו מין ימין ב' כזה.

איימן עודה: ועכשיו זחלו לעבר הנאשם מבלפור.

איימן עודה: אבל למה אני אומר ימין ב'?

איימן עודה: כי הבעיה העיקרית בבנימין נתניהו זה לא שהוא נאשם בעבירות פליליות, אלא בפשעים פוליטיים וחברתיים שהוא קידם.

איימן עודה: לכן אנחנו, הרשימה המשותפת, לא רק בהיותנו הסיעה הגדולה ביותר באופוזיציה אלא בעיקר ממקום ערכי, אנחנו נהיה חוד החנית בפני נתניהו, בפני בני גנץ, בפני הממשלה הזאת.

איימן עודה: כמה מילים בערבית, ברשותך, כבוד היושב-ראש.

איימן עודה: (אומר דברים בשפה הערבית, להלן תרגומם: בני עמנו, עליכם להתגאות ולזקוף את ראשיכם גם בהצלחה הגדולה הזאת שנחלנו.

איימן עודה: 15 מושבים – 15 קולות מסורים, נקיים, נגד הכיבוש ולמען השלום, נגד הגזענות ולמען השוויון, נגד ההשתלחות בשכבות החלשות ולמען הצדק החברתי.

איימן עודה: אמרנו יותר מפעם אחת שאיננו יכולים לתת את הצוואר של עמנו לאיזו מפלגה שלא תהיה.

איימן עודה: אנו יכולים לסמוך רק על עצמנו.

איימן עודה: אנחנו הרשימה הגדולה ביותר באופוזיציה, ונפעל באופן מהותי, כאופוזיציה מהותית.

איימן עודה: נייצג אתכם בכל ההיבטים של החיים בכבוד ובנחישות.

איימן עודה: כמה שהמצב נראה רע, הרי עברנו כאלה וגרועים מהם ושמרנו על השתייכותנו, שיעור קומתנו וההצלחות שלנו.

איימן עודה: נעבור גם את הקבוצה הזאת, נשמור על עצמנו ונתקדם יחדיו.

איימן עודה: תהיו בריאים.

איימן עודה: ) תודה.

עמיר פרץ: תודה, אדוני.

עמיר פרץ: אני עכשיו פותח בהצבעה.

עמיר פרץ: בצלאל סמוטריץ' הגיע?

עמיר פרץ: חבר הכנסת בצלאל סמוטריץ', אני אקרא לפניך עכשיו – לך לאחד המקומות שיש בהם מיקרופון כדי שנוכל לשמוע את תשובתך.

עמיר פרץ: אל תהיה קרוב למיקרופון, קח שתי מדרגות אחורה.

עמיר פרץ: קח עוד מדרגה אחת אחורה, אנחנו נשמע אותך.

עמיר פרץ: חבר הכנסת בצלאל סמוטריץ', אני אקרא בפניך את נוסח הצהרת האמונים של חבר הכנסת ואתה תשיב "מתחייב אני".

עמיר פרץ: זה נוסח ההצהרה: "אני מתחייב לשמור אמונים למדינת ישראל ולמלא באמונה את שליחותי בכנסת".

בצלאל סמוטריץ': מתחייב אני.

עמיר פרץ: "מתחייב אני", אוקיי.

עמיר פרץ: אני מתחיל בהצבעה עכשיו.

עמיר פרץ: ההצבעה היא מי בעד בני גנץ כיושב-ראש הכנסת ומי נגד.

עמיר פרץ: מי שבעד בני גנץ לתפקיד יושב-ראש הכנסת יאמר "בעד" ומי שנגד יאמר "נגד".

עמיר פרץ: מזכירת הכנסת, בבקשה.

ירדנה מלר-הורוביץ: (קוראת בשמות חברי הכנסת) בצלאל סמוטריץ' – בעד משה אבוטבול – אינו נוכח יולי יואל אדלשטיין – בעד ישראל אייכלר – בעד סמי אבו שחאדה – נגד אלי אבידר – אינו נוכח ינון אזולאי – בעד אמיר אוחנה – בעד קארין אלהרר – אינה נוכחת סעיד אלחרומי – נגד דוד אמסלם – בעד אופיר אקוניס – בעד משה ארבל – בעד גלעד ארדן – אינו נוכח גבי אשכנזי – בעד זאב אלקין – בעד יעקב אשר – בעד מיכאל מרדכי ביטון – בעד דוד ביטן – בעד יואב בן צור – בעד רם בן ברק – אינו נוכח גלעד ארדן – בעד סונדוס סאלח – נגד אורנה ברביבאי – אינה נוכחת קרן ברק – בעד נפתלי בנט – בעד ניר ברקת – בעד יוסף ג'בארין – נגד מאי גולן – בעד איתן גינזבורג – בעד יואב גלנט – אינו נוכח גילה גמליאל – אינה נוכחת בנימין גנץ – בעד יאיר גולן – נגד גילה גמליאל – בעד עוזי דיין – בעד אבי דיכטר – בעד אריה מכלוף דרעי – אינו נוכח צבי האוזר – בעד ניצן הורוביץ – נגד משה גפני – בעד יואב גלנט – בעד צחי הנגבי – בעד יועז הנדל – בעד שרן מרים השכל – בעד מכלוף מיקי זוהר – אינו נוכח אסף זמיר – בעד תמר זנדברג – נגד ציפי חוטובלי – בעד אימאן ח'טיב יאסין – נגד מיקי חיימוביץ' – בעד

עמיר פרץ: את יכולה לאפשר לראש הממשלה להצביע.

קריאה: סליחה, לא ראיתי.

קריאה: אני מתנצלת.

עמיר פרץ: אני ראיתי.

עמיר פרץ: זה בסדר, את עסוקה מאוד.

ירדנה מלר-הורוביץ: (קוראת בשמות חברי הכנסת) סליחה, אדוני.

ירדנה מלר-הורוביץ: בנימין נתניהו – בעד מכלוף מיקי זוהר – בעד ווליד טאהא – נגד בועז טופורובסקי – אינו נוכח אחמד טיבי – נגד יעקב טסלר – בעד חילי טרופר – בעד דסטה גדי יברקן – בעד היבה יזבק – נגד עומר ינקלביץ' – בעד משה יעלון – אינו נוכח אלי כהן – בעד יצחק כהן – אינו נוכח מאיר כהן – אינו נוכח מירב כהן – בעד מתן כהנא – בעד ע'דיר כמאל מריח – בעד עופר כסיף – נגד אופיר כץ – בעד חיים כץ – בעד ישראל כץ – בעד מיקי לוי – אינו נוכח אורלי לוי אבקסיס – בעד יריב לוין – אינו נוכח אביגדור ליברמן – אינו נוכח יעקב ליצמן – בעד יאיר לפיד – אינו נוכח פטין מולא – בעד מרב מיכאלי – אינה נוכחת יוליה מלינובסקי – אינה נוכחת מיכאל מלכיאלי – בעד אורי מקלב – בעד יעקב מרגי – בעד משולם נהרי – אינו נוכח אבי ניסנקורן – בעד יואב סגלוביץ' – אינו נוכח יבגני סובה – אינו נוכח אופיר סופר – אינו נוכח אוסאמה סעדי – אינו נוכח גדעון סער – בעד איימן עודה – נגד חמד עמאר – אינו נוכח ג'אבר עסאקלה – נגד חוה אתי עטייה – בעד אופיר סופר – בעד אוסאמה סעדי – נגד יריב לוין – בעד עודד פורר – אינו נוכח טלי פלוסקוב – בעד אורלי פרומן – אינה נוכחת מאיר פרוש – בעד עמיר פרץ – לא משתתף רפי פרץ – בעד אורית פרקש הכהן – בעד אנדרי קוז'ינוב – בעד מנסור עבאס – נגד ע'דיר כמאל מריח – בעד אלכס קושניר – אינו נוכח יואב קיש – בעד משולם נהרי – בעד שלמה קרעי – בעד מירי מרים רגב – בעד עידן רול – אינו נוכח יואל רזבוזוב – אינו נוכח יפעת שאשא ביטון – בעד אלון שוסטר – בעד אנטאנס שחאדה – נגד יובל שטייניץ – בעד קטי קטרין שטרית – אינה נוכחת אלעזר שטרן – אינו נוכח יזהר שי – בעד מיכל שיר סגמן – בעד עפר שלח – אינו נוכח איציק שמולי – אינו נוכח רם שפע – בעד אילת שקד – בעד עאידה תומא סלימאן – נגד פנינה תמנו – אינה נוכחת

עמיר פרץ: גברתי מזכירת הכנסת, אני מבקש שתעשי סבב הצבעה נוסף.

קריאה: מי שלא נכח.

ירדנה מלר-הורוביץ: (קוראת בשמות חברי הכנסת) משה אבוטבול – אינו נוכח קארין אלהרר – אינה נוכחת רם בן ברק – אינו נוכח אורנה ברביבאי – אינה נוכחת אריה מכלוף דרעי – אינו נוכח בועז טופורובסקי – אינו נוכח משה יעלון – אינו נוכח יצחק כהן – אינו נוכח מאיר כהן – אינו נוכח מיקי לוי – אינו נוכח אביגדור ליברמן – אינו נוכח יאיר לפיד – אינו נוכח מרב מיכאלי – אינה נוכחת יוליה מלינובסקי – אינה נוכחת יואב סגלוביץ' – אינו נוכח יבגני סובה – אינו נוכח חמד עמאר – אינו נוכח עודד פורר – אינו נוכח אורלי פרומן – אינה נוכחת אלכס קושניר – אינו נוכח עידן רול – אינו נוכח יואל רזבוזוב – אינו נוכח קטי קטרין שטרית – בעד אלעזר שטרן – אינו נוכח עפר שלח – אינו נוכח איציק שמולי – אינו נוכח פנינה תמנו – אינה נוכחת

עמיר פרץ: האם יש מישהו נוסף?

עמיר פרץ: סדרנים, נא לבדוק אם יש שם מישהו בחוץ שממתין ורוצה להצביע.

עמיר פרץ: האם יש מישהו באולם שלא הצביע?

עמיר פרץ: נא לשמור על הכללים.

עמיר פרץ: בבקשה להתרחק האחד מהשני.

עמיר פרץ: אוקיי, תמה ההצבעה.

עמיר פרץ: אני מבקש לערוך את הספירה ולתת לי את התוצאות.

עמיר פרץ: תודה רבה.

עמיר פרץ: טוב, חברי הכנסת, אני רוצה להודיע על תוצאות ההצבעה: בעד חבר הכנסת בנימין גנץ הצביעו 74 חברי הכנסת, נגד – 18, והשאר לא השתתפו בהצבעה.

עמיר פרץ: אני קובע כי חבר הכנסת בנימין גנץ נבחר ליושב-ראש הכנסת העשרים-ושלוש, ואני מזמין אותו לקבל ממני את הפטיש.

עמיר פרץ: בבקשה.

עמיר פרץ: אם כמובן חבר הכנסת בני גנץ יבקש לומר כמה דברים זו רשותו.

עמיר פרץ: למעשה, מרגע זה אתה מנהל את הישיבה.

עמיר פרץ: אתה תחליט אם לסגור אותה או לא.

בנימין (בני) גנץ: חבריי חברי הכנסת, כנסת נכבדה, חבר הכנסת עמיר פרץ, ותיק חברי הכנסת, אני מבקש להודות לך על ניהול המעמד.

בנימין (בני) גנץ: אני מבקש להודות גם לכל מי שבחר להשתתף בתהליך הדמוקרטי, והחלטתו איתו.

בנימין (בני) גנץ: הדמוקרטיה הישראלית ניצחה.

בנימין (בני) גנץ: הדמוקרטיה הישראלית אינה עומדת למשא ומתן.

בנימין (בני) גנץ: הצדק הדמוקרטי ניצח, הכוח הדמוקרטי הכריע, וכנסת ישראל העשרים-ושלוש יוצאת שוב לדרכה.

בנימין (בני) גנץ: אזרחי ישראל, אלו הם אינם ימים רגילים.

בנימין (בני) גנץ: האנושות כולה ניצבת מוכת תדהמה מול מגפה שגליה מכים בעוצמה בחופי המבטחים של מדינות העולם כולו.

בנימין (בני) גנץ: בצידה של הסכנה הבריאותית, השיתוק הכלכלי העולמי מעורר חרדה ותחושת אי-ודאות מאיימת.

בנימין (בני) גנץ: מדינת ישראל מתמודדת עם מספר נדבקים הצומח מדי יום בהיקפים מדאיגים מאוד, עם מספר קורבנות ההולך וגדל מדי יום.

בנימין (בני) גנץ: מדינת ישראל מתגוננת עם צוותים רפואיים של יהודים וערבים, דתיים וחילונים, שכולם נלחמים ביחד בנאמנות אין-קץ, בחירוף נפש, על בריאותנו, על גורלנו.

בנימין (בני) גנץ: הם, הצוותים היקרים האלה מכל חלקי החברה, עושים זאת עם מערכת בריאות חלשה, שהוזנחה כתוצאה ממחדל רב-שנים וזקוקה בעצמה להנשמה.

בנימין (בני) גנץ: ובשעת החירום הזאת נושאים אלינו את עיניהם מאות אלפי אזרחים שאיבדו את פרנסתם בימים האחרונים; מאות אלפי אזרחים בני הגיל השלישי היושבים לבדם בביתם מבודדים מבני משפחותיהם וחרדים לחייהם; מאות אלפי זוגות צעירים שאינם יודעים כיצד ישלמו את שכר הדירה או יעמדו בתשלומי המשכנתה; מאות אלפי משפחות שביתם הפך לממ"ד מורחב המגונן עליהם מפני וירוס קטלני.

בנימין (בני) גנץ: והם אומרים לנו: שימרו על הדמוקרטיה, ולצד זאת תתמקדו בטיפול בנו.

בנימין (בני) גנץ: ולכן, בשעה הזאת אין לאף אחד מאיתנו הזכות לעמוד מנגד.

בנימין (בני) גנץ: כן, כולנו מחויבים לשים באמת את ישראל לפני הכול.

בנימין (בני) גנץ: שעת החירום הזאת היא גם שיאו של המשבר הממשלתי והפרלמנטרי המורכב והקשה ביותר מאז קום המדינה.

בנימין (בני) גנץ: למעלה משנה מנהלת את חיינו ממשלת מעבר שאין לה מנדט ציבורי.

בנימין (בני) גנץ: עברנו מערכות בחירות חוזרות ונשנות שגזלו מיליארדי שקלים ממערכות הבריאות, החינוך והביטחון.

בנימין (בני) גנץ: בצד אלו פורחת לה שנאה עמוקה ושיח ציבורי הולך ומתרחב על אודות הסכנה החמורה שבמלחמת אזרחים.

בנימין (בני) גנץ: והשיא התורן, חבריי – כן, מהכיסא הזה אני אומר בכאב: יריקה בפניו של בית המשפט מצד יושב-ראש הכנסת היוצא באקט מסוכן וחסר תקדים שעלול להעביר לציבור חלילה שהאנרכיה כבר כאן.

בנימין (בני) גנץ: הפילוג הזה הוא-הוא האיום הקיומי הגדול ביותר על מדינת ישראל.

בנימין (בני) גנץ: את האיראנים ננצח, את הסורים ננצח, על הטרור נתגבר, אבל אנחנו לא מצליחים להביס את הפילוג הפנימי והשנאה של איש לאחיו.

בנימין (בני) גנץ: זהו קו אדום עבה ובוהק לכל נבחרי הציבור, החדשים והוותיקים.

בנימין (בני) גנץ: נבחרנו כדי לחזק את ישראל ולא כדי להחליש אותה; נבחרנו כדי לאחד את העם ולא לפלג אותו; נבחרנו כדי לשרת את כל אזרחי ישראל בלי הבדלי דת, גזע ומין; נבחרנו כשראשנו מורכן מול פסיקות בג"ץ ובית המשפט ולא נוגס בו ולא נוגח בו בגסות.

בנימין (בני) גנץ: בחירת יושב-ראש הכנסת אמורה להיות אירוע חגיגי, אך היום הזה איננו יום חג.

בנימין (בני) גנץ: הוא אינו יום שמח עבורי, אך הוא יום כבד משקל וחשוב.

בנימין (בני) גנץ: כחייל וכמפקד לשעבר, כנבחר ציבור, כיושב-ראש כנסת נבחר וכמועמד לראשות הממשלה, אני מתחייב בפני כל אזרחי ישראל לעשות את הדבר הנכון בשעה הזאת.

בנימין (בני) גנץ: הכנסת תעבוד בשירות העם ואזרחיו – כל אזרחיו; ועדות הכנסת יפעלו סביב השעון כדי לוודא שכל הפעולות הדרושות נעשות; הוועדות יפקחו ששום החלטה הנוגעת לזכויות אזרח לא תתקבל ללא שיקול דעת ושאף אדם לא יופקר לגורלו, והמדינה תשוב להתנהל באופן מסודר ואחראי.

בנימין (בני) גנץ: כפי שפיקדתי על מבצעיו המורכבים ביותר של צבא ההגנה לישראל, יחד עם חבריי ושותפיי הפוליטיים נקדיש את כל זמננו, ניסיוננו ויכולתנו לניהול המשבר הנוכחי למען כל אזרחי ישראל – בתל אביב, בבאר שבע, באלקנה ובטייבה.

בנימין (בני) גנץ: אני מבקש לפנות מכאן לכל שותפיי הפוליטיים: אלו אינם ימים רגילים, והם מחייבים החלטות לא רגילות.

בנימין (בני) גנץ: לכן, כפי שאמרתי, בכוונתי לבחון ולקדם בכל דרך אפשרית הקמת ממשלת חירום לאומית.

בנימין (בני) גנץ: בל נטעה: לא אתפשר על העקרונות שאכן עבורם הצביעו למעלה ממיליון אזרחים.

בנימין (בני) גנץ: נתניהו יודע זאת היטב, והוכחנו זאת היטב בימים האחרונים.

בנימין (בני) גנץ: הוכחתי אני והוכחנו כולנו יחד שלעולם לא נתפשר על הדמוקרטיה.

בנימין (בני) גנץ: כדי למצות את האפשרות להקים ממשלת חירום לאומית, ורק בשביל זה, החלטתי להעמיד את עצמי היום לבחירה ליושב-ראש הכנסת.

בנימין (בני) גנץ: אני הקמתי את כחול לבן, ואני גאה על כך.

בנימין (בני) גנץ: התכוונתי, ואני עדיין אשמח לעשות הכול כדי שנמשיך ללכת יחד.

בנימין (בני) גנץ: אני קורא לכל שותפיי הפוליטיים האפשריים לנהוג באותה הדרך.

בנימין (בני) גנץ: אזרחי ישראל נושאים אלינו עיניים, בצדק, ומצפים מאיתנו להמשיך ולתמוך במאבק הקדוש והחשוב – במאבק בקורונה ובהשפעותיה.

בנימין (בני) גנץ: בצדק רב לא פחות הם דורשים מאיתנו לשמור על הדמוקרטיה, הממלכתיות והאחדות בעם.

בנימין (בני) גנץ: כך נכון למדינת ישראל, כך נכון לבוחרים שנתנו בנו את אמונם, וכך אעשה.

בנימין (בני) גנץ: אזרחי ישראל, בכל משבר ישנה גם הזדמנות, וגם במשבר הזה, בעודנו נאבקים בקורונה, נמצה את ההזדמנות לקדם ולחזק את האחדות, לבנות את הדמוקרטיה ולהמשיך לחזק ולבצר אותה.

בנימין (בני) גנץ: נסדיר את מערכת האיזונים והבלמים שלה, נפסיק את המתקפות משולחות הרסן עליה של שרים חסרי אחריות, נוריד מהפרק רעיונות לפגוע בבית המשפט ובפרקליטות ונפעל, כן, נפעל ביחד לאחות את הקרעים שבינינו.

בנימין (בני) גנץ: וזוהי משימה לא קלה, שכן, חברים, כל אחד מאיתנו יצטרך לבחור לא על מה הוא מתעקש אלא על מה הוא גם מוכן לוותר בשביל שנדע לחיות היטב בתוך הבית הזה.

בנימין (בני) גנץ: זו דרישה לא קלה, אבל זוהי חובתנו, של כולנו.

בנימין (בני) גנץ: זוהי חובתי.

בנימין (בני) גנץ: זוהי השליחות של כולנו.

בנימין (בני) גנץ: חבריי חברי הכנסת, אמון העם בכנסת ובמוסדות הממשלה והשלטון נמצא בשפל.

בנימין (בני) גנץ: המתח העצום בחברה הישראלית והאי-ודאות ביחס לעתיד מכרסמים בנפשו של כל ישראלי שפוי בעת הזאת.

בנימין (בני) גנץ: זו אינה העת למריבות ונאצות.

בנימין (בני) גנץ: זה אינו הזמן למחלוקות ופילוגים.

בנימין (בני) גנץ: למחלוקות יש מקום, אך גם לביחד צריך לעשות מקום.

בנימין (בני) גנץ: זהו הזמן למנהיגות אחראית, ממלכתית, פטריוטית.

בנימין (בני) גנץ: אני קורא לכם: לא פשוט, לא פשוט, קשה, מרגיז, מקומם, אבל נדרש, ולכן בואו נשלב ידיים ונוציא יחד את ישראל מהמשבר שבו היא מצויה.

בנימין (בני) גנץ: בואו נשים את ישראל לפני הכול.

בנימין (בני) גנץ: מכובדיי חברי הכנסת, תם סדר-היום.

בנימין (בני) גנץ: הישיבה הבאה תתקיים ביום שני, ה' בניסן התש"ף, 30 במרץ 2020, בשעה 16:00.

בנימין (בני) גנץ: ישיבה זו נעולה.